text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 28:1-22
28 Hikwalaho Isaka a vitana Yakobe a n’wi katekisa, a n’wi lerisa a ku: “U nga teki nsati eka vana va Kanana.+2 Suka, famba u ya ePadani-aramu eka yindlu ya Bethuwele tata wa mana wa wena, u teka nsati kona eka vana va Labani makwenu wa mana+ wa wena.3 Xikwembu xa Matimba Hinkwawo xi ta ku katekisa, xi ku andzisa u tala, kunene u ta va nhlengeletano ya vanhu.+4 Xi ta ku nyika nkateko wa Abrahama,+ wena ni mbewu ya wena,+ leswaku u teka tiko leri u luveleke+ eka rona, leri Xikwembu xi ri nyikeke Abrahama.”+5 Kutani Isaka a fambisa Yakobe, a suka a ya ePadani-aramu eka Labani n’wana wa Bethuwele wa Musiriya,+ makwavo wa Raveka,+ mana wa Yakobe na Esawu.+6 Loko Esawu a vona leswaku Isaka u katekise Yakobe a tlhela a n’wi fambisa a n’wi rhumela ePadani-aramu leswaku a ya teka kona nsati, nileswaku loko a n’wi katekisa u n’wi lerise a ku: “U nga teki nsati eka vana va Kanana”;+7 nileswaku Yakobe a a yingisa tata wakwe ni mana wakwe naswona a a ri endleleni a ya ePadani-aramu;+8 Esawu a swi vona leswaku vana va Kanana va vanhwanyana a va nga tsakisi ematihlweni ya Isaka tata+ wakwe.9 Hikwalaho Esawu a ya eka Iximayele a teka Mahalata n’wana wa Iximayele a va nsati wa yena, n’wana wa Abrahama, makwavo wa xisati wa Nebayoto, handle ka vasati+ lavan’wana va yena.10 Yakobe a ya emahlweni ni ndlela yakwe a suka eBera-xeba a ya eHarani.+11 Hi ku famba ka nkarhi a fika endhawini yin’wana a tilunghiselela ku etlela kona vusiku byebyo hikuva dyambu a ri perile. Kutani a teka rin’wana ra maribye ya ndhawu yoleyo a ri veka ri va xikhegelo, a etlela endhawini+ yoleyo.12 A lorha,+ kutani waswivo, a ku ri ni xitepisi xi yimisiwe emisaveni, makumu ya xona ma fika ematilweni; kutani waswivo, a ku ri ni tintsumi ta Xikwembu ti tlhandluka ni ku rhelela hi xona.+13 Kutani waswivo, Yehovha a a ri ehenhla ka xona, a ku:+“Hi mina Yehovha Xikwembu xa Abrahama tata wa wena ni Xikwembu xa Isaka.+ Tiko leri u etleleke ehenhla ka rona, ndzi ta ri nyika wena ni mbewu+ ya wena.14 Hakunene mbewu ya wena yi ta fana ni ntshuri wa misava,+ naswona u ta hangalaka kunene hinkwako-nkwako, evupela-dyambu, evuxeni, en’walungu ni le dzongeni,+ kunene mindyangu hinkwayo ya misava yi ta tikatekisa+ ha wena ni hi mbewu ya wena.15 Sweswi ndzi na wena naswona ndzi ta ku hlayisa endleleni hinkwayo leyi u yi fambaka, kutani ndzi ta ku tlherisela eka misava+ leyi, hikuva a ndzi nge ku tshiki ku fikela loko entiyisweni ndzi endle leswi ndzi ku byeleke swona.”+16 Kutani Yakobe a xalamuka evurhongweni byakwe a ku: “Entiyisweni Yehovha u kona endhawini leyi, ntsena mina a ndzi swi tivanga.”17 A chava kutani a engeta+ a ku: “Ndhawu leyi ya chavisa swinene!+ Lowu a hi nchumu wun’wana kambe i yindlu ya Xikwembu+ naswona leyi i nyangwa ya matilo.”18 Kutani Yakobe a pfuka nimpundzu swinene a teka ribye leri a ri ri xikhegelo xakwe kwalaho, a ri yimisa ri va phuphu naswona a chela mafurha ehenhla ka rona.+19 Ku tlula kwalaho a thya ndhawu yoleyo vito ra Bethele;+ kambe entiyisweni, vito ra muti lowu a ku ri Luzi eku sunguleni.+20 Yakobe a hlambanya xitshembiso lexi hlambanyiweke+ a ku: “Loko Xikwembu xi ta hambeta xi va na mina, entiyisweni xi ndzi hlayisa endleleni leyi ndzi yi fambaka, kunene xi ndzi nyika xinkwa leswaku ndzi dya ni tinguvu leswaku ndzi ambala+21 kunene ndzi tlhelela hi ku rhula endlwini ya tatana, Yehovha u ta va a tikombise a ri Xikwembu xa mina.+22 Ribye leri ndzi ri yimiseke ri va phuphu ri ta va yindlu ya Xikwembu,+ kunene swilo hinkwaswo leswi u nga ta ndzi nyika swona ndzi ta nyikela hi vukhume bya swona eka wena.”+


c: text/html

text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tinhlayo 24:1-25
24 Loko Balama a vona leswaku a swi ri swinene ematihlweni ya Yehovha ku katekisa Israyele, a nga fambanga ku fana ni minkarhi+ yin’wana leswaku a ya kuma mihlolo+ leyi nga riki na nkateko, kambe u kongomise xikandza xakwe emananga.2 Loko Balama a tlakusa mahlo yakwe a vona Israyele a tshamile hi ku ya hi tinyimba+ takwe, moya wa Xikwembu wu va ehenhla kakwe.+3 Hikwalaho a vula marito+ yakwe ya vutlhari a ku:“Marito ya Balama n’wana wa Beyori,Ni marito ya munhu la tiyeke emirini la nga ni tihlo leri nga lemiwangiki,+4 Marito ya loyi a twaka marito ya Xikwembu,+Loyi a yaka a ya vona xivono xa Lowa Matimba Hinkwawo+Loko a wela ehansi mahlo ma pfuriwile:+5 Mintsonga ya wena ya languteka, Wena Yakobe, titabernakela ta wena ta languteka, Wena Israyele!+6 Yi aname mpfhuka wo leha ku fana ni minkova,+Ku fana ni mintanga leyi nga etlhelo ka nambu.+Ku fana ni timhangani leti Yehovha a ti byaleke,Ku fana ni mikedari leyi nga etlhelo ka mati.+7 Mati ma tshamela ku huma emakhuwaneni mambirhi ya dzovo,Naswona mbewu yakwe yi le kusuhi ni mati yo tala.+Hosi+ yakwe na yona yi ta tlakuka ku tlula Agaga,+Mfumo wakwe wu ta tlakusiwa.+8 Xikwembu xi n’wi humesa aEgipta;Matsutsumelo ya nkunzi yo leva i ya yena.+U ta herisa matiko, lawa ma n’wi tshikilelaka,+U ta phorha marhambu ya wona,+ naswona u ta ma tshovelela hi miseve yakwe.+9 U nkhinsamile, u etlele kukota nghala,Kukota nghala, i mani a nga n’wi pfuxaka?+Lava va ku katekisaka hi lava va katekisiweke,+Ni lava va ku rhukanaka hi lava va rhukaniweke.”+10 Hiloko ku hlundzuka ka Balaka ku pfurhela Balama kutani a phokotela mavoko,+ Balaka a ya emahlweni a byela Balama a ku: “Ndzi ku vitanele ku ta sandza+ valala va mina, kutani waswivo, u va katekise kanharhu hilaha ku heleleke.11 Kutani sweswi balekela endhawini ya wena. A ndzi tibyele leswaku ndzi ta ku xixima hakunene,+ kambe waswivo, Yehovha u ku sivele leswaku u xiximiwa.”12 Kutani Balama a ku eka Balaka: “Xana a ndzi va byelanga ni varhumiwa lava u va rhumeke eka mina ndzi ku,13 ‘Hambiloko Balaka a a ta ndzi nyika yindlu yakwe yi tele hi silivhere ni nsuku, a ndzi nge swi koti ku tlula xileriso xa Yehovha lerova ndzi endla nchumu lowunene kumbe wo biha wu huma embilwini ya mina. Xin’wana ni xin’wana lexi Yehovha a nga xi vulaka ndzi ta xi vula’?+14 Kutani sweswi ndzi ya evanhwini va ka hina. Tana ndzi ku tsundzuxa+ leswi vanhu lava va nga ta ku endla swona endzhaku, emakumu ya masiku.”+15 Hikwalaho a vula marito+ yakwe ya vutlhari a ku:“Marito ya Balama n’wana wa Beyori,Ni marito ya munhu la tiyeke emirini la nga ni tihlo leri nga lemiwangiki,+16 Marito ya munhu la twaka marito ya Xikwembu,+Ni loyi a tivaka vutivi bya La nge Henhla-henhla—U vone xivono xa Lowa Matimba Hinkwawo+Loko a wela ehansi mahlo ma pfuriwile:+17 Ndzi ta n’wi vona+ kambe ku nga ri sweswi;Ndzi ta n’wi vona, kambe a nga ri ekusuhi.Entiyisweni nyeleti+ yi ta huma eka Yakobe,Kunene ni nhonga ya vuhosi yi ta pfuka yi huma eIsrayele.+Kunene u ta tshovelela swivandla leswi nga exikarhi ka mahlo ni tindleve enhlokweni ya Mowabu+Ni ripala ra vana hinkwavo va nkitsikitsi wa nyimpi.18 Kutani Edomu u fanele a va ndzhaka,+Ina, Seyiri+ u fanele a va ndzhaka ya valala vakwe,+Loko Israyele a kombisa xivindzi xakwe.19 Munhu u ta huma eka Yakobe a ya eku hluleni,+Kutani u fanele a lovisa un’wana ni un’wana la poneke emutini.”+20 Loko a vona Amaleke, a ya emahlweni ni marito yakwe ya vutlhari, a ku:+“Amaleke a a ri wo sungula eka matiko,+Kambe makumu yakwe eku heteleleni ma ta va ku lovisiwa kakwe.”+21 Loko a vona Vakena,+ a ya emahlweni ni marito yakwe ya vutlhari a ku:“Ndhawu ya wena leyi u tshamaka eka yona yi tshame nkarhi wo leha, naswona u tshame eribyeni.22 Kambe ku ni munhu la nga ta hisa Kayina.+Xana Asiriya u ta ku endla khumbi ku fikela rini?”+23 Kutani a ya emahlweni ni marito yakwe ya vutlhari a ku:“Khombo! Xana i mani la nga ta pona loko Xikwembu xi ri tisa?+24 Ku ta va ni swikepe swi huma evugima-lwandle bya Kitimi,+Entiyisweni swi ta xanisa Asiriya,+Kunene swi ta xanisa Ebere.Kambe na yena u ta hetelelela a lova.”25 Endzhaku ka sweswo Balama a suka a yima a tlhelela endhawini yakwe.+ Kutani Balaka na yena a famba.

robotstxt: allowed

filter: keep


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Central African Republic
58 rue du Stade Boganda
BANGUI
CENTRAL AFRICAN REPUBLIC
+236 21-61-20-70
+236 21-61-89-25
+236 70-11-08-00
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m.
Swi teka awara
Hi Ku Komisa
Ri langutela ntirho wa Timbhoni ta Yehovha wo dyondzisa Bibele ni ku aka Tiholo ta Mfumo eCentral African Republic ni le Chad. Ri hundzuluxela minkandziyiso ya Bibele hi Xisango ni tindzimi tin’wana ta nkombo.


text:
Swivutiso Swa Vahlayi
I mani Gogo wa Magogo loyi ku vulavuriwaka ha yena ebukwini ya Ezekiyele?
Ku ringana malembe yo tala, minkandziyiso ya hina a yi vula leswaku vito leri nge Gogo wa Magogo i vito leri Sathana a vitaniweke ha rona endzhaku ka loko a hlongoriwile etilweni. Ha yini a yi vula tano? Hikuva buku ya Nhlavutelo yi vula leswaku Sathana hi yena la nga ta rhangela loko vanhu va Xikwembu va hlaseriwa emisaveni hinkwayo. (Nhlavutelo 12:1-17) Hikwalaho a hi anakanya leswaku Gogo ku fanele ku ri vito rin’wana ra Sathana.
Hambiswiritano, a ku ri ni swiphiqo swo karhi malunghana ni nhlamuselo leyi. Anakanya hi mhaka leyi landzelaka: Loko Yehovha a vulavula hi ku lovisiwa ka Gogo, u vule leswaku u ta nyiketa Gogo a va “swakudya swa tinyenyana leti ti dyaka nyama, tinyenyana ta mixaka hinkwayo ya timpapa, ni swivandzana swa nhova.” (Ezekiyele 39:4) Endzhaku ka sweswo, Yehovha u tlhele a ku: “Esikwini rero ndzi ta nyika Gogo ndhawu kwalaho, xilahlo eIsrayele.” (Ezekiyele 39:11) Kambe xana swi nga kotekisa ku yini leswaku Sathana loyi a nga xivumbiwa xa moya lexi nga vonakiki, a dyiwa hi tinyenyana ni swivandzana? Swi nga kotekisa ku yini leswaku a lahliwa laha misaveni? Bibele yi swi kombisa kahle leswaku Sathana u ta lahleriwa ekheleni ro enta ku ringana malembe ya 1 000. A nge dyiwi kumbe a lahliwa.—Nhlavutelo 20:1, 2.
Bibele yi vula leswaku loko ku hela malembe ya 1 000, Sathana u ta ntshunxiwa ekheleni ro enta, naswona “u ta huma a ya hambukisa matiko lama nga etinhleni ta mune ta misava, yena Gogo na Magogo, leswaku a ma hlengeletela nyimpi.” (Nhlavutelo 20:8) Kambe loko Sathana a ri Gogo, swi vula leswaku Sathana u ta tihambukisa. Hikwalaho “Gogo” loyi ku vulavuriwaka ha yena ebukwini ya Ezekiyele kumbe ya Nhlavutelo a hi Sathana.
Hikwalaho Gogo wa Magogo i mani? Leswaku hi hlamula xivutiso xolexo, hi fanele hi kambisisa Bibele leswaku hi ta tiva leswaku i vamani lava nga ta hlasela vanhu va Xikwembu. Bibele yi vulavula hi ku hlaseriwa hi ‘Gogo wa Magogo,’ ku hlaseriwa hi “hosi ya le n’walungwini” ni ku hlaseriwa hi “tihosi ta misava.” (Ezekiyele 38:2, 10-13; Daniyele 11:40, 44, 45; Nhlavutelo 17:14; 19:19) Xana minhlaselo leyi a yi fani? A swi tikombi tano. Swi vonaka onge Bibele yi tirhisa mavito lama hambaneke ku hlamusela nhlaselo wun’we. Ha yini hi vula tano? Hikuva Bibele yi hi byela leswaku matiko hinkwawo ya misava ma ta hlanganyela eka ku hlasela koloko ko hetelela loku nga ta sungula nyimpi ya Armagedoni.—Nhlavutelo 16:14, 16.
Loko hi ringanisa tindzimana leti hinkwato ta le Bibeleni leti vulavulaka hi ku hlaseriwa ko hetelela ka vanhu va Xikwembu, swi le rivaleni leswaku vito leri nge Gogo wa Magogo a ri vuli Sathana. Ku ri na sweswo, Gogo wa Magogo i ntlawa wa matiko. Xana ntlawa wolowo wu ta rhangeriwa hi “hosi ya le n’walungwini”? A hi tiyiseki. Kambe nhlamuselo leyi yi tikomba yi fambisana ni leswi Yehovha a swi vuleke malunghana na Gogo: “Kunene u ta ta u huma endhawini ya wena, ku suka eswiphen’wini swa le kule swinene swa le n’walungwini, wena ni vanhu vo tala lava va nga na wena, hinkwavo va gade tihanci, va ri nhlengeletano leyikulu, nhlengeletano leyikulu swinene ya nyimpi.”—Ezekiyele 38:6, 15.
Hilaha ku fanaka, muprofeta Daniyele loyi a hanyeke hi nkarhi wun’we na Ezekiyele, u vule leswi malunghana ni hosi ya le n’walungwini: “Ku ta va ni swiviko leswi swi nga ta yi karhata, ku suka evuhuma-dyambu ni ku suka en’walungwini, kunene yi ta huma hi vukarhi lebyikulu leswaku yi lovisa ni ku nyiketa vo tala endzovisweni. Yi ta dzima mintsonga ya yona leyi fanaka ni xigodlo exikarhi ka lwandle lerikulu ni ntshava yo kwetsima yo Khavisiwa; yi ta boheka ku famba yi ya fika emakumu ka yona, naswona a yi nge vi na mupfuni.” (Daniyele 11:44, 45) Leswi swa fana ni leswi buku ya Ezekiyele yi vulaka leswaku Gogo u ta swi endla.—Ezekiyele 38:8-12, 16.
Ku ta endleka yini endzhaku ka ku hlaseriwa ko hetelela? Daniyele u ri: “Enkarhini wolowo Mikayele [Yesu Kreste] u ta yima [eArmagedoni], hosana leyikulu leyi yi yimelaka [ku sukela hi 1914] vana va vanhu va wena. Kunene ku ta va ni nkarhi wa maxangu [nhlomulo lowukulu] lama nga si tshamaka ma va kona ku sukela loko tiko ri ve kona ku fika enkarhini wolowo. Enkarhini wolowo vanhu va wena va ta pona, un’wana ni un’wana loyi a kumekaka a tsariwe ebukwini.” (Daniyele 12:1) Eka Nhlavutelo 19:11-21 hi hlaya nhlamuselo leyi fanaka ya leswi Yesu a nga ta swi endla.
Kambe i mani “Gogo na Magogo” loyi ku vulavuriwaka ha yena eka Nhlavutelo 20:8? Vito leri ri vula vanhu hinkwavo lava nga ta xandzukela Yehovha va tlhela va hlasela vanhu vakwe hi nkarhi wa ndzingo wo hetelela loko ku hela malembe ya 1 000. Va ta va va ri ni rivengo leri fanaka ni ra Gogo wa Magogo, ku nga matiko lama nga ta hlasela vanhu va Xikwembu loko ku hela nhlomulo lowukulu. Gogo na Magogo na yena u ta lovisiwa ku fana ni matiko wolawo lama nga ta lovisiwa eArmagedoni. (Nhlavutelo 19:20, 21; 20:9) Kutani, swi tikomba swi fanerile ku vula leswaku hinkwavo lava nga ta xandzuka loko ku hela malembe ya 1 000 va ta vitaniwa “Gogo na Magogo.”
Tanihi swichudeni swa Bibele leswi hisekaka, hi tiyimisele ku tiva leswaku i mani la nga ta va “hosi ya le n’walungwini” ku nga ri khale. Kambe ku nga khathariseki leswaku i mani la nga ta rhangela matiko loko ma hlasela vanhu va Xikwembu, hi tiyiseka hi swilo leswi swimbirhi: (1) Gogo wa Magogo ni mavuthu yakwe va ta hluriwa kutani va lovisiwa. (2) Hosi ya hina, Yesu Kreste u ta ponisa vanhu va Xikwembu kutani a va nghenisa emisaveni leyintshwa leyi nga ta va yi ri ni ku rhula ni nsirhelelo wa xiviri.—Nhlavutelo 7:14-17.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Samuwele 14:1-52
14 Siku rin’wana, Yonathani+ n’wana wa Sawulo a byela mutirhi la rhwalaka matlhari yakwe a ku: “Tana, a hi pelele egoveleni ra Vafilisita lava va nga entsungeni lowuya.” Kambe a nga n’wi byelanga tata wakwe.+2 Sawulo a a tshama ehandle ka Gibiya+ ehansi ka murhi wa mugrenada lowu nga eMigironi; vanhu lava a va ri na yena a ku ri vavanuna va kwalomu ka 600.+3 (Kutani Ahiya n’wana wa Ahithuba,+ makwavo wa Ikhabodi+ n’wana wa Finiyasi+ n’wana wa Eli,+ muprista wa Yehovha eXilo+ a a rhwale efodi.)+ Vanhu a va swi tivanga leswaku Yonathani u fambile.4 Kutani exikarhi ka tindhawu to hundza eka tona, leti Yonathani a ti laveke leswaku a pela ku ya hlasela govela+ ra Vafilisita, a ku ri ni ribye leri fanaka ni tino etlhelweni leri ni ribye leri fanaka ni tino etlhelweni lerin’wana, vito ra rin’wana a ku ri Bozezi kasi vito ra lerin’wana a ku ri Sene.5 Tino rin’wana a ri ri phuphu en’walungwini ri langutane na Mikimaxi,+ kasi lerin’wana edzongeni ri langutane na Geba.+6 Hiloko Yonathani a byela mutirhi, murhwali wa swihlomo swakwe swa nyimpi a ku: “Tana, a hi pelele egoveleni ra vavanuna lava nga yimbangiki.+ Kumbexana Yehovha u ta hi tirhela, hikuva a ku na xihinga lexi sivelaka Yehovha leswaku a ponisa hi ku tirhisa vanhu vo tala kumbe hi vanhu va tsongo.”+7 Kutani murhwali wa swihlomo swakwe swa nyimpi a ku eka yena: “Endla xin’wana ni xin’wana lexi nga embilwini ya wena. Hundzulukela laha u ku rhandzaka. Waswivo, ndzi na wena hi ku pfumelelana ni mbilu ya wena.”+8 Hiloko Yonathani a ku: “Sweswi hi pelela eka vavanuna lava, a hi tivonakarise erivaleni eka vona.9 Loko va ku eka hina, ‘Yimani, mi nga fambi kukondza hi fika eka n’wina’ hi fanele hi yima laha hi nga kona, hi nga tlhandlukeli eka vona.10 Kambe loko va ku, ‘Tlhandlukani mi ta lwa na hina,’ hi fanele hi tlhandluka, hikuva kunene Yehovha u ta va nyikela evokweni ra hina, xolexo i xikombiso xa hina.”+11 Hiloko havambirhi va tivonakarisa erivaleni egoveleni ra Vafilisita. Vafilisita va ku: “Hi lava Vaheveru va humaka emimbhoveni leyi a va tifihle eka yona.”+12 Kutani vavanuna va govela va hlamula Yonathani ni murhwali wa swihlomo swakwe swa nyimpi va ku: “Tlhandlukelani eka hina, hi ta mi komba lexi mi xi lavaka!”+ Xikan’we-kan’we Yonathani a byela murhwali wa swihlomo swakwe swa nyimpi a ku: “Ndzi sale endzhaku, hikuva kunene Yehovha u ta va nyikela evokweni ra Israyele.”+13 Yonathani a ya emahlweni a tlhandluka a famba hi mavoko+ ni milenge, murhwali wa swihlomo swakwe swa nyimpi a n’wi sala endzhaku; kutani va sungula ku wa emahlweni ka Yonathani,+ murhwali wa swihlomo swakwe swa nyimpi a a va dlaya endzhaku kakwe.+14 Ku dlayiwa ka ku sungula loku Yonathani ni murhwali wa swihlomo swakwe swa nyimpi va va dlayeke ha kona ku endla kwalomu ka vavanuna va 20 endzeni ka xiphemu xa ntila wa ku rima eka ekere ya nsimu.15 Kutani ku va ni ku chava+ enxaxeni, enhoveni ni le xikarhi ka vanhu hinkwavo va govela; vuthu ra vaphangi+ ri chava, hambi ku ri vona, misava yi sungula ku tsekatseka,+ a ku ri ku chava loku humaka eka Xikwembu.+16 Varindzi va Sawulo eGibiya+ wa Benjamini va swi vona, kutani waswivo, mpfilumpfilu a wu ya hala ni hala.+17 Sawulo a byela vanhu lava a va ri na yena a ku: “Ndzi kombela mi hlaya, mi vona leswaku i mani la sukeke eka hina.” Loko va va hlayile, waswivo, Yonathani ni murhwali wa swihlomo swakwe swa nyimpi a va nga ri kona.18 Kutani Sawulo a byela Ahiya+ a ku: “Tshineta areka ya Xikwembu xa ntiyiso!”+ (Hikuva areka ya Xikwembu xa ntiyiso a yi ri ni vana va Israyele esikwini rero.)+19 Kuteloko Sawulo a ha vulavula ni muprista,+ ku pfilunganyeka loku a ku ri enxaxeni wa Vafilisita ku ya emahlweni, ku va kukulu swinene. Sawulo a byela muprista a ku: “Tlherisa voko ra wena.”20 Hikwalaho Sawulo ni vanhu hinkwavo lava a va ri na yena va vitaniwa.+ Va famba va ya fika enyimpini, kwalaho banga ra un’wana ni un’wana ri lwa ni munhu-kulobye;+ ku hluriwa koloko a ku ri kukulu ngopfu.21 Kutani Vaheveru lava a va ri va Vafilisita+ eku sunguleni ni lava a va tlhandluke na vona enxaxeni lowu rhendzeleke hinkwako, na vona a va tikombisa va ri na Israyele, loyi a a ri na Sawulo na Yonathani.22 Vavanuna hinkwavo va Israyele lava na vona a va tifihle+ endhawini ya tintshava ya Efrayimi va twa leswaku Vafilisita va balekile, na vona va va hlongorisa va tshinelela swinene ekusuhi na vona enyimpini.23 Esikwini rero Yehovha a ponisa+ Israyele, kutani nyimpi yi hundzela eBeta-avheni.+24 Vavanuna va Israyele a va tikeriwile esikwini rero, kambe Sawulo a hlambanyisa+ vanhu a ku: “A ku rhukaniwe munhu la dyaka xinkwa ku nga si va madyambu kukondza ndzi tirihisela+ eka valala va mina!” A ku na munhu ni un’we la nantsweke xinkwa.+25 Kutani vavanuna hinkwavo va tiko va ta exihlahleni enkarhini lowu a ku ri ni vulombe+ evuandlalweni bya nhova.26 Loko vanhu va nghena exihlahleni, waswivo, a ku thona vulombe,+ kambe a ku nga ri na munhu loyi a a nghenisa voko enon’wini, hikuva vanhu a va chava xihlambanyo.+27 Loko ku ri Yonathani a a nga yingisanga loko tata wakwe a hlambanyisa vanhu,+ hikwalaho a tshambuluta makumu ya nhonga leyi a yi ri evokweni rakwe a yi peta exihlengeni xa vulombe, a tlherisela voko enon’wini, kutani mahlo yakwe ma sungula ku vangama.+28 Hiloko un’wana wa vanhu a angula a ku: “Tata wa wena u hlambanyise vanhu hilaha ku tiyeke a ku, ‘A ku rhukaniwe munhu la dyaka xinkwa namuntlha!’”+ (Vanhu va sungula ku karhala.)+29 Hambiswiritano, Yonathani a ku: “Tatana u tise khombo+ ehenhla ka tiko. Ndzi kombela mi vona ndlela leyi mahlo ya mina ma vangameke hayona hikwalaho ka leswi ndzi nantsweke vulombenyana lebyi.+30 A swi ta va hi ndlela leyi engetelekeke swinene loko vanhu a va dyile+ namuntlha eka swilo leswi va swi phangeke eka valala va vona, leswi va swi kumeke!+ Hikuva sweswi ku dlayiwa ka Vafilisita a ku nga ri kukulu.”+31 Kutani esikwini rero va hambeta va dlaya Vafilisita ku sukela eMikimaxi+ ku ya eAyaloni,+ vanhu va karhala swinene.+32 Hiloko vanhu hi makwanga va sungula ku tsutsumela eka leswi phangiweke,+ va teka tinyimpfu ni tihomu ni marhole, va swi dlayela emisaveni, vanhu va swi dya swi ri ni ngati.+33 Kutani va byela Sawulo va ku: “Waswivo! Vanhu va dyohela Yehovha hi ku dya swi ri ni ngati.”+ Hiloko a ku: “Mi endle hi vuxengi. Xo sungula, khunguluxelani ribye lerikulu eka mina.”34 Endzhaku ka sweswo Sawulo a ku: “Hangalakani exikarhi ka vanhu mi va byela mi ku, ‘Un’wana ni un’wana wa n’wina a a ndzi tshinetele nkunzi yakwe, un’wana ni un’wana nyimpfu yakwe, mi fanele mi swi dlaya endhawini leyi naswona mi swi dyela kona, mi nga tshuki mi dyohela Yehovha hi ku dya swi ri ni ngati.’”+ Hikwalaho un’wana ni un’wana wa vanhu hinkwavo a tshineta nkunzi yakwe leyi a yi ri evokweni rakwe evusikwini byebyo, a yi dlayela kwalaho.35 Sawulo a akela Yehovha alitari.+ U sungule ha yona ku akela Yehovha alitari.+36 Endzhaku Sawulo a ku: “A hi rheleleni hi hlongorisa Vafilisita nivusiku, hi va phangela ku fikela loko mixo wu voninga,+ hi nga siyi munhu ni un’we exikarhi ka vona.”+ Hiloko va ku: “Xin’wana ni xin’wana lexi nga xinene ematihlweni ya wena xi endle.” Kutani muprista a ku: “A hi tshineleni eka Xikwembu xa ntiyiso kwala.”+37 Sawulo a sungula ku vutisa Xikwembu a ku: “Xana ndzi nga rhelela ndzi hlongorisa Vafilisita?+ Xana u ta va nyiketa evokweni ra Israyele?”+ A nga n’wi hlamulanga hi siku rero.+38 Hikwalaho Sawulo a ku: “Tshinelani laha+ n’wina hinkwenu varhangeri va vanhu,+ mi kambisisa mi vona ndlela leyi xidyoho xi fikeke ha yona namuntlha.39 Hikuva leswi Yehovha, loyi a nga Mukutsuri wa Israyele, a hanyaka, hambiloko xi ri eka Yonathani n’wana wa mina, kambe u ta fa hakunene.”+ Kambe a ku nga ri na munhu la n’wi hlamulaka eka vanhu hinkwavo.40 A ya emahlweni a byela tiko hinkwaro ra Israyele a ku: “N’wina mi ta va etlhelo rin’we, kutani mina na Yonathani n’wananga—hi ta va etlhelweni lerin’wana.” Hiloko vanhu va byela Sawulo va ku: “Leswi swi nga swinene ematihlweni ya wena swi endle.”+41 Sawulo a ya emahlweni a byela Yehovha a ku: “Oho Xikwembu xa Israyele, nyika Thumimi!”+ Kutani Yonathani na Sawulo va tekiwa, vanhu va huma.+42 Sweswi Sawulo a ku: “Hoxani vuhlolotwana+ leswaku ku endliwa xiboho exikarhi ka mina na Yonathani n’wananga.” Hiloko ku tekiwa Yonathani.43 Kutani Sawulo a ku eka Yonathani: “Ndzi byele, Xana u endle yini?”+ Hiloko Yonathani a ku eka yena: “Entiyisweni ndzi nantswe vulombenyana hi makumu ya nhonga leyi nga evokweni ra mina.+ Hi mina loyi! A ndzi fe!”44 Kutani Sawulo a ku: “Hikwalaho onge Xikwembu xi nga endla tano, onge xi nga engetela+ eka swona loko u nga fi hakunene,+ Yonathani.”45 Kambe vanhu va byela Sawulo va ku: “Xana Yonathani u fanele a fa, yena la endleke ku ponisiwa+ loku lokukulu eIsrayele? A hi swinene!+ Leswi Yehovha a hanyaka,+ hambi ku ri nsisi+ wun’we wa nhloko yakwe a wu nge weli emisaveni; hikuva u tirhe ni Xikwembu esikwini leri.”+ Hiloko vanhu va kutsula+ Yonathani, a nga fanga.46 Kutani Sawulo a tshika ku hlongorisa Vafilisita, Vafilisita va ya endhawini ya vona.+47 Sawulo a teka vuhosi ehenhla ka Israyele,+ a ya lwa ni valala vakwe lava n’wi rhendzeleke hinkwako, a lwa na Mowabu+ ni vana va Amone+ na Edomu+ ni hosi ya Soba+ ni Vafilisita;+ kun’wana ni kun’wana laha a a hundzulukela kona a a humesa xigwevo.+48 U ye emahlweni a endla hi vurhena,+ a dlaya Amaleke+ naswona a kutsula Israyele evokweni ra muphangi wa rona.49 Vana va Sawulo a ku ri Yonathani+ na Ixivhi na Maliki-xuwa,+ loko ku ri mavito ya vana vakwe vambirhi va vanhwanyana, vito ra mativula a ku ri Meraba+ kasi vi-to ra lontsongo ku ri Mikala.+50 Vito ra nsati wa Sawulo a ku ri Ahinowama, n’wana wa Ahimazi, vito ra murhangeri wa vuthu rakwe a ku ri Abinere+ n’wana wa Nere, makwavo wa tata wa Sawulo.51 Kixi+ a a ri tata wa Sawulo, Nere+ tata wa Abinere a a ri n’wana wa Abiyele.52 Kutani nyimpi yi hambeta yi tika eka Vafilisita emasikwini hinkwawo ya Sawulo.+ Loko Sawulo a vona wanuna un’wana ni un’wana wa matimba kumbe munhu un’wana ni un’wana wa vurhena, a a n’wi teka a va wa yena.+


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Thailand
78/12 Soi 31 Serithai Road
Bungkum
BANGKOK 10 240
THAILAND
+66 2-375-2200
+66 2-732-4971
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara
Hi Ku Komisa
Ku hundzuluxeriwa minkandziyiso ya Bibele hi Xithai, Xilaotian na Xilahu. Ri langutela ntirho wa Timbhoni ta Yehovha eThailand ni le Laos.


text:
Swivutiso Swa Vahlayi . . .
Xana Timbhoni Ta Yehovha Ta Va Tirhisa Vavasati Leswaku Va Dyondzisa?
Ina, Timbhoni ta Yehovha emisaveni hinkwayo ti ni vavasati va timiliyoni lava dyondzisaka. I ntshungu lowukulu wa vachumayeri va mahungu lamanene ya Mfumo wa Xikwembu. Loko Pisalema 68:11 yi profeta hi vachumayeri volavo yi ri: “Yehovha u vula marito lawa; vavasati lava vulaka mahungu lamanene i vuthu lerikulu.”
Hambiswiritano, u nga hlanganisi ku dyondzisa ka vavasati lava nga Timbhoni ta Yehovha ni ku dyondzisa ka vavasati lava nga eka tikereke tin’wana. Ku ni nchumu wun’wana lowu va hambanisaka. Xana va hambane hi tindlela tihi?
Tindhawu leti va dyondzisaka eka tona a ti fani. Vavasati lava nga vafundhisi ngopfu-ngopfu va Vujagana, va tilavela swikhundlha etikerekeni ta vona naswona vanhu lava va va dyondzisaka hi lava nga ekerekeni. Vavasati lava nga Timbhoni ta Yehovha va dyondzisa ehandle ka vandlha, ko tanihi hi le vanhwini lava va hlanganaka na vona entirhweni wa nsimu wa yindlu ni yindlu ni kun’wana.
Ndlela yin’wana leyi vavasati lava nga Timbhoni ta Yehovha va hambanaka ha yona ni lava nga evukhongerini byin’wana i ntirho wa vona evandlheni. Vavasati lava nga vafundhisi etikerekeni ta Vujagana ni le tikerekeni tin’wana va rhangela ni ku letela swirho swa kereke ya vona hi dyondzo ya vukhongeri bya vona. Hambiswiritano, vavasati lava nga Timbhoni ta Yehovha a va dyondzisi evandlheni loko vavanuna lava khuvuriweke va ri kona. I vavanuna lava hlawuriweke tanihi vadyondzisi ntsena lava faneleke va endla tano.—1 Timotiya 3:2; Yakobo 3:1.
Bibele yi vulavula hi vavanuna tanihi vona ntsena lava nyikiweke vutihlamuleri byo rhangela evandlheni. Xiya xikombiso lexi vekiweke hi muapostola Pawulo loko a tsalela mulanguteri-kulobye, ku nga Tito a ku: “Hikwalaho ka leswi, ndzi ku siye eKreta, leswaku u . . . veka vakulukumba emutini wun’wana ni wun’wana.” Pawulo u engetele hi ku vula leswaku wanuna un’wana ni un’wana loyi a hlawuriweke a a fanele a ‘pfumala xihehlo, a va nuna wa nsati un’we.’ (Tito 1:5, 6) Pawulo u nyike Timotiya swiletelo leswi fanaka eka papila rakwe leri vulavulaka hi malunghiselelo ya vandlha a ku: “Loko munhu un’wana ni un’wana a lwela ku fikelela ntirho wa ku va mulanguteri, u navela ntirho lowunene. Hikokwalaho mulanguteri u fanele a pfumala xisandzu, a ri nuna la nga ni nsati un’we, . . . a fanelekela ku dyondzisa.”—1 Timotiya 3:1, 2.
Ha yini vutihlamuleri evandlheni byi nyikiwe vavanuna ntsena? Pawulo u ri: “A ndzi n’wi pfumeleli wansati leswaku a dyondzisa, kumbe ku lawula wanuna, kambe a a miyele. Hikuva ku rhange Adamu a vumbiwa ivi ku landzela Evha.” (1 Timotiya 2:12, 13) Xisweswo, ndlela leyi xi vumbeke swilo ha yona yi kombisa xivangelo lexi endleke leswaku Xikwembu xi nyika vavanuna vutihlamuleri byo dyondzisa ni ku va varhangeri.
Vatirheli va Yehovha va landzela xikombiso xa Murhangeri wa vona Yesu Kreste. Mudyondzisiwa Luka u tsale leswi malunghana ni vutirheli bya Yesu: “A famba hi muti ni muti ni hi ximutana ni ximutana, a chumayela ni ku vula mahungu lamanene ya mfumo wa Xikwembu.” Endzhakunyana, Yesu u rhume valandzeri vakwe ku endla ntirho lowu fanaka: “Va tsemakanya tiko hi ximutana ni ximutana, va vula mahungu lamanene.”—Luka 8:1; 9:2-6.
Namuntlha, vatirheli va Yehovha—vavanuna ni vavasati—va hiseka swinene leswaku va hetisisa leswi Yesu a swi profeteke: “Mahungu lamanene lawa ya mfumo ma ta chumayeriwa emisaveni hinkwayo leyi akiweke leswaku byi va vumbhoni ematikweni hinkwawo; kutani hi kona makumu ma nga ta fika.”—Matewu 24:14.


text:
U Nga Ku Hlula Njhani Ku Titwa U Nga Sirhelelekanga
RICECE ri lava ku sirheleriwa swinene. Loko haha ku velekiwa, vuhlayiseki bya hina a a byi titshege hi vatswari va hina hi ku helela. Loko ha ha dyondza ku famba, hi hlangane ni vanhu lava hi nga va tiviki lava a va ri vakulu eka hina ku fana ni swihontlovila. A va hi chavisa kambe a hi nga chavi loko hi ri ekusuhi ni vatswari. A hi titwa hi hlayisekile loko tatana kumbe manana a hi khome hi voko.
Loko ha ha ri vatsongo, leswaku hi tsaka ni ku va ni rihanyo lerinene a swi titshege hi ku va vatswari va hina va hi rhandza ni ku hi khutaza. Loko hi xiya leswaku vatswari va hi rhandza, swi endle leswaku hi titwa hi sirhelelekile. Loko va hi tiyisekisa leswaku hi swi endla kahle swilo, swi endle leswaku hi titshemba hi tlhela hi endla nhluvuko.
Loko hi ya hi kula, vanghana va hina lavakulu na vona va endle leswaku hi titwa hi sirhelelekile. Loko va ri kona a hi titwa hi ntshunxekile naswona swi endle leswaku xikolo xi nga hi chavisi ngopfu.
Entiyisweni, sweswo swi kombisa leswaku u kurisiwe kahle. Vantshwa van’wana va kuma vanghana vatsongo va xiviri naswona vana vo tala a va seketeriwi ngopfu hi vatswari va vona. Melissa * u ri: “Loko ndzi vona swifaniso swa mindyangu leyi nga ni vun’we, yi ri eku tiphineni hi ku endla swilo swin’we, ndzi namba ndzi ku, ‘Ndzi navela onge loko na mina a ndzi tiphine ku fana na vona loko ndza ha ri ntsongo.’” Kumbexana na wena u titwa hi ndlela yoleyo.
SWIPHIQO SWO KULELA ENDHAWINI LEYI NGA SIRHELELEKANGIKI
Kumbexana a wu nga titshembi loko wa ha ri muntshwa. Kumbe a wu nga rhandziwi naswona a wu nga khutaziwi ngopfu. Swi nga endleka, u tsundzuka vatswari va wena lava a va tshamela ku holova, leswi endleke leswaku va dlaya vukati naswona hi xihoxo swi nga ha va swi endle leswaku u titwa nandzu. Kumbexana un’wana wa vatswari va wena a a ku rhukana kumbe a ku bukutela.
N’wana la nga sirhelelekangiki a nga angula njhani? Van’wana va tirhisa swidzidziharisi kumbe va nwa ku tlula mpimo loko va ha ri vantshwa. Van’wana va tihlanganisa ni ntlawa wa swigevenga leswaku va ta amukeleka. Vantshwa lava nga sirhelelekangiki va nga sungula ku rhandzana ni van’wana, leswaku va ta titwa va rhandziwa. Kambe vuxaka bya vona a swi talanga leswaku byi heta nkarhi wo leha, hakanyingi sweswo swi va endla va titwa va nga sirhelelekanga.
Vantshwa lava nga sirhelelekangiki lava honisaka swilo sweswo leswi nga ha vangaka swiphiqo leswikulu, va nga ha kula va titeka va nga ri va nkoka. Ana u ri: “A ndzi khorwiseka leswaku a ndzi pfuni nchumu, hileswi manana a a tshamela ku ndzi byela sweswo. A ndzi tsundzuki a a tshame a ndzi khutaza kumbe a ndzi kombisa rirhandzu.”
Ndlela leyi hi kurisiweke ha yona a hi yona ntsena leyi vangaka leswaku hi titwa hi nga sirhelelekanga. Swi nga ha vangiwa hi ku thariwa hi nga swi rindzelanga, hi swiphiqo swa ku dyuhala hambi ku ri ku vilela hi ndlela leyi hi langutekaka ha yona. Ku nga khathariseki leswaku swi vangiwa hi yini, ku titwa hi nga sirhelelekanga swi nga hi hetela ntsako swi tlhela swi onha vuxaka bya hina ni van’wana. Hi nga endla yini leswaku hi hlula ku titwa hi ndlela yoleyo?
XIKWEMBU XA KHATHALA HI HINA
Hi fanele hi tsundzuka leswaku u kona loyi a lavaka ku hi pfuna hinkwerhu, ku nga Xikwembu.
Leri i rungula leri Xikwembu xi ri vuleke hi ku tirhisa muprofeta Esaya: “U nga languti ematlhelweni, hikuva mina ndzi Xikwembu xa wena. Ndzi ta ku nyika matimba. Kunene ndzi ta ku pfuna. Kunene ndzi ta ku khoma swi tiya hi voko ra mina ra xinene ra ku lulama.” (Esaya 41:10, 13) Hakunene swa chavelela ku tiva leswaku Xikwembu xi lava ku hi sirhelela xi tlhela xi hi ponisa! A hi na xivangelo xo vilela!
Bibele yi vulavula hi vagandzeri va Xikwembu lava a va vilela kambe va dyondzeke ku tshemba leswaku Xikwembu xi ta va sirhelela xi tlhela xi va ponisa. Hana mana wa Samuwele, a a titwa a nga pfuni nchumu, hileswi a a ri mhika. Hikwalaho ka sweswo, a a hlekuriwa nkarhi ni nkarhi. Hana a a nga dyi naswona a a tshamela ku rila. (1 Samuwele 1:6, 8) Kambe endzhaku ka loko a phofulele Xikwembu hi leswi a a titwisa xiswona, a nga ha tlhelanga a vilela.—1 Samuwele 1:18.
Mupisalema Davhida na yena minkarhi yin’wana a a titwa a nga sirhelelekanga. Ku ringana malembe yo hlayanyana, Hosi Sawulo u ringete ku n’wi hlota. Davhida u ponile eka miringo yo hlayanyana naswona minkarhi yin’wana a a titwa a tshikilelekile hi swiphiqo swakwe. (Pisalema 55:3-5; 69:1) Hambiswiritano, u tsarile: “Ndzi ta pavalala ni ku etlela hi ku rhula, hikuva wena u ri wexe, Wena Yehovha, u endla leswaku ndzi tshama ndzi sirhelelekile.”—Pisalema 4:8.
Hana na Davhida va phofulele Yehovha swiphiqo swa vona leswi a swi va karhata naswona u va tiyisile. (Pisalema 55:22) Hi nga swi endla njhani sweswo namuntlha?
TINDLELA TINHARHU LETI NGA ENDLAKA U TITWA U SIRHELELEKILE
1. Dyondza ku tshemba Yehovha tanihi Tatana.
Yesu u hi khutaze leswaku hi tiva Tata wakwe, “Xikwembu xi ri xin’we xa ntiyiso.” (Yohane 17:3) Muapostola Pawulo u hi tiyisekise leswaku ‘A xi le kule ngopfu ni un’wana ni un’wana wa hina.’ (Mintirho 17:27) Yakobo u tsarile: “Tshinelani eka Xikwembu, kutani xi ta tshinela eka n’wina.”—Yakobo 4:8.
Ku tiva leswaku hi ni Tatana wa le tilweni loyi a hi rhandzaka ni loyi a khathalaka hi hina i goza ra nkoka ro hlula ku vilela. I ntiyiso leswaku swi nga ha teka nkarhi ku swi tshemba, kambe vo tala va kume leswaku ku endla tano swa pfuna hakunene. Caroline u ri: “Loko Yehovha a ve Tata wa mina, ndzi hetelele ndzi kume loyi ndzi nga ta n’wi phofulela leswi ndzi titwisaka xiswona. Leswi swi endle leswaku ndzi titwa ndzi phyuphyile!”
Rachel u ri: “Yehovha u ndzi pfunile leswaku ndzi titwa ndzi sirhelelekile loko ndzi siyiwe hi vatswari va mina. A ndzi vulavula na yena ndzi tlhela ndzi n’wi kombela leswaku a ndzi pfuna hi swiphiqo swa mina naswona u ndzi pfunile.” *
2. Tikumele ndyangu wa moya.
Yesu u dyondzise vadyondzisiwa vakwe leswaku va anakanya hi van’wana tanihi vamakwavo. U te: “Hinkwenu mi vamakwavo.” (Matewu 23:8) A a lava leswaku vadyondzisiwa vakwe va ntiyiso va rhandzana va tlhela va va ndyangu lowukulu wa moya.—Matewu 12:48-50; Yohane 13:35.
Timbhoni ta Yehovha ti ringeta hi matimba leswaku emavandlheni ya tona ti kombisana rirhandzu ni nchavelelo wa xiviri tanihi ndyangu wa moya. (Vaheveru 10:24, 25) Vo tala va kume leswaku minhlangano ya vandlha yi nga fana ni mafurha lama verhamisaka, lama horisaka switlhavi leswi vangiwaka hi ku vaviseka emintlhavekweni.
Eva u ri: “Evandlheni ra laha ndzi tshamaka kona a ndzi ri ni munghana wo hlawuleka, loyi a a twisisa xiphiqo lexi a xi ndzi karhata. A a ndzi yingisela, a hlaya na mina a tlhela a khongela na mina. A a tiyiseka leswaku a ndzi vi ndzexe. A a ndzi pfumelela ndzi tiphofula ndzi tlhela ndzi n’wi byela leswi ndzi vilerisaka. Hikwalaho ka leswi a ndzi seketeleke, ndzi sungule ku titwa ndzi sirhelelekile. U tlhela a ku, ndzi kume vatatana na vamanana evandlheni. Va ndzi endle ndzi titwa ndzi rhandziwa ndzi tlhela ndzi sirheleleka.”
3. Kombisa van’wana rirhandzu ni musa.
Ku kombisa van’wana rirhandzu ni musa swi endla leswaku vuxaka byi tiya. Yesu u te: “Ku nyika swi tisa ntsako lowukulu ku tlula ku amukela.” (Mintirho 20:35) Nakambe, hi ta kuma leswaku loko hi kombisa rirhandzu, hi ta rhandziwa. Yesu u byele vadyondzisiwa vakwe a ku: “Hanyani hi ku nyika, kutani vanhu va ta mi nyika.”—Luka 6:38.
Loko hi rhandza van’wana, hi titwa hi sirhelelekile loko na vona va hi rhandza. Hilaha Bibele yi swi kombisaka hakona, “rirhandzu a ri heli.” (1 Vakorinto 13:8) María u ri: “Ndza swi tiva leswaku ndlela leyi a ndzi tilanguta ha yona a yi hoxile. Ndzi hlule ku va ni langutelo leri hoxeke hi ku pfuna van’wana kutani ndzi rivala hi swa mina. Minkarhi hinkwayo ndzi titwa ndzi enerisekile loko ndzi pfuna van’wana.”
NSIRHELELO WA VANHU HINKWAVO
Leswi hlamuseriweke laha henhla a swi nge endleki hi nkarhi wun’we hi ku helela. Kambe swona swa pfuna swinene. Hi ku pfumelelana ni mhaka leyi, Caroline u ri: “Ndza ha titwa ndzi nga sirhelelekanga. Kambe sweswi ndzi tivona ndzi ri wa nkoka swinene. Ndza swi tiva leswaku Xikwembu xa khathala hi mina naswona ndzi ni vanghana lavakulu vo tala, lava na vona va ndzi endlaka ndzi titwa ndzi sirhelelekile.” Rachel na yena u titwa hi ndlela leyi fanaka. U ri: “Ndzi va ni gome, nkarhi ni nkarhi. Kambe ndzi ni vamakwerhu lava nga ni vuxaka ni Xikwembu naswona ndzi nga ya eka vona loko ndzi lava mpfuno, va ndzi pfuna leswaku ndzi languta swilo hi ndlela leyinene. Ku tlula kwalaho, ndzi ni Tatana la nga le tilweni loyi ndzi vulavulaka na yena siku ni siku. Sweswo hi swona leswi ndzi pfunaka.”
Bibele yi hlamusela leswi misava leyintshwa yi nga ta va xiswona, un’wana ni un’wana wa hina u ta titwa a sirhelelekile
Xiphiqo lexi xi ta lulamisiwa hi ku helela. Bibele yi hlamusela leswi misava leyintshwa yi nga ta va xiswona. Laha eka yona un’wana ni un’wana wa hina a nga ta titwa a sirhelelekile. Rito ra Xikwembu ra hi tshembisa: “Entiyisweni va ta tshama, un’wana ni un’wana ehansi ka murhi wakwe wa vhinya ni le hansi ka nkuwa wakwe, a ku nge vi na munhu loyi a va chavisaka.” (Mikiya 4:4) Hi nkarhi wolowo, a nga kona munhu loyi a nga ta endla leswaku hi titwa hi nga sirhelelekanga, kumbe loyi a nga ta hi vavisa. Hambi ku ri swilo swo chavisa leswi humeleleke khale “a swi nge tsundzukiwi.” (Esaya 65:17, 25) Xikwembu ni N’wana wa xona, Yesu Kreste, va ta simeka “ku lulama ka ntiyiso.” Vuyelo “byi ta va ku miyela ni nsirhelelo hilaha ku nga riki na makumu.”—Esaya 32:17.
^ ndzim. 5 Mavito hinkwawo ma cinciwile exihlokweni lexi.
^ ndzim. 21 Timbhoni ta Yehovha ti dyondza Bibele mahala ni vanhu lava lavaka ku tshinela eka Xikwembu.
DYONDZA SWO TALA
Xana Xikwembu Xi Ta Ndzi Pfuna Loko Ndzi Khongela?
Xana Xikwembu xa khathala hi swiphiqo swa hina?


text:
I Mani Mukaneti Wa Kreste?
Nhlamulo ya Bibele
Mukaneti wa Kreste a hi munhu wo karhi kumbe ndhawu hikuva Bibele yi vula leswaku ku ni “vakaneti va Kreste vo tala.” (1 Yohane 2:18) Ematshan’weni ya sweswo, xiga lexi nge “mukaneti wa Kreste” xa Xigriki lexi vulaka “ku lwisana na Kreste,” xi kombetela eka munhu la endlaka leswi landzelaka:
U kaneta leswaku Yesu i Kreste (Mesiya) kumbe leswaku i N’wana wa Xikwembu.—1 Yohane 2:22.
U lwisana na Kreste, Mutotiwa wa Xikwembu.—Pisalema 2:1, 2; Luka 11:23.
U tiendla Kreste.—Matewu 24:24.
U xanisa valandzeri va Kreste naswona Yesu u teka leswi va endliwaka swona ku ri leswi endliwaka yena.—Mintirho 9:5.
U tivula Mukreste hi hala tlhelo u endla swilo swo kala nawu ni vuxisi.—Matewu 7:22, 23; 2 Vakorinto 11:13.
Bibele yi tlhela yi kombetela eka hinkwavo lava endlaka swiendlo sweswo tanihi “mukaneti wa Kreste.” (2 Yohane 7) Mukaneti wa Kreste u sungule ku va kona eminkarhini ya vaapostola ku ta fikela ninamuntlha. Bibele yi profetile leswaku u ta va kona.—1 Yohane 4:3.
Ndlela leyi vakaneti va Kreste va vonakaka ha yona
Va dyondzisa mavunwa malunghana na Yesu. (Matewu 24:9, 11) Hi xikombiso, lava dyondzisaka dyondzo ya Vunharhu-un’we kumbe ya leswaku Yesu i Xikwembu xa Matimba Hinkwawo va kanetana ni leswi Yesu a swi vuleke, loko a ku: “Tatana u nkulu eka mina.”—Yohane 14:28.
Vakaneti va Kreste va kaneta leswi Yesu a swi vuleke malunghana ni ndlela leyi Mfumo wa Xikwembu wu fumaka ha yona. Hi xikombiso, varhangeri van’wana va vukhongeri va vula leswaku Kreste u tirhisa mimfumo ya vanhu. Kambe mhaka leyi yi lwisana ni leswi Yesu a swi vuleke loko a ku: “Mfumo wa mina a hi xiphemu xa misava leyi.”—Yohane 18:36.
Va vula leswaku Yesu i Hosi ya vona kambe a va swi yingisi swileriso swakwe leswi katsaka ku chumayela mahungu lamanene ya Mfumo.—Matewu 28:19, 20; Luka 6:46; Mintirho 10:42.
DYONDZA SWO TALA
Yi Vula Yini 666?
Bibele yi paluxa nhlamuselo ya nomboro ya 666 ni mfungho wa xivandzana.
Mavunwa Ya Leswaku Xikwembu A Xi Twisiseki
Dyondzo ya Vunharhu-un’we kahle-kahle yi sivela vanhu leswaku va tiva Xikwembu ni ku xi rhandza. Xana hakunene u nga rhandza munhu loyi swi nga kotekiki ku n’wi tiva kumbe ku n’wi twisisa?


text:
U Fanele U Va Tshinya Njhani Vana Va Wena?
“Ndzi rindze nkarhi wo leha ndzi kala ndzi hela mbilu. A ku ri ra vunharhu Jordan a nga vuyi ekaya hi nkarhi lowu hi pfumelelaneke ha wona. A ndzi tivutisa ndzi ku, ‘u kwihi? Xana u humeleriwe hi swo biha? Xana u ni mhaka ni leswaku ha karhateka?’ Loko a fika, a ndzi lava ni ku buluka hi ku hlundzuka.”—GEORGE.
“Siku rin’wana xinhwanyatana xa mina xi kalakarile naswona sweswo swi ndzi chavisile. Ndzi te loko ndzi hundzuluka ndzi xi kume xi tikhome nhloko xi ri karhi xi rila. A xi biwe hi makwavo wa xona wa xifanyetana loyi a nga ni malembe ya mune.”—NICOLE.
“‘Xinhwanyatana xa hina Natalie lexi nga ni malembe ya tsevu lexi a xi languteka xi nga ri na nandzu, xi te: A ndzi lo xi yiva xingwavila lexi, ndzi lo xi thumba.’ Sweswo swi hi tshove timbilu lerova hi kala hi rila. A hi swi tiva leswaku leswi xi swi vulaka a hi ntiyiso.”—STEPHEN.
LOKO u ri mutswari, xana u tshame u humeleriwa hi xiyimo lexi fanaka ni lexi nga laha henhla? Loko u langutane ni xiyimo lexi, xana wa tivutisa leswaku u nga n’wi pfuna njhani n’wana wa wena ni leswaku xana u fanele u n’wi tshinya? Xana swi hoxile ku tshinya vana va wena?
KU TSHINYA I YINI?
EBibeleni rito leri nge ku tshinya a ri vuli ku xupula. Ku tshinya ku fambisana ni swiletelo, dyondzo ni ndzayo. A swi fambisani nikatsongo ni ku xanisa kumbe tihanyi.—Swivuriso 4:1, 2.
Ndlela leyi vatswari va nyikaka ndzayo ha yona yi nga fanisiwa ni ku khathalela masimu. Murimi u lunghiselela misava, a cheleta, a chela manyoro, a sirhelela swimilana swakwe eka switsotswana a tlhela a hlakula. Loko swimilana swi ri karhi swi kula, murimi a nga ha boheka ku swi hlakulela leswaku swi ta kula kahle. Murimi wa swi xiya leswaku ku khathalela ximilana hi tindlela to hambana-hambana swi ta endla leswaku xi kula kahle. Hilaha ku fanaka, vatswari va khathalela vana va vona hi tindlela to hambana-hambana. Kambe minkarhi yin’wana, va fanele va tshinya, ku fana ni ku hlakula va nga lulamisa mikhuva leyi hoxeke ka ha ri ni nkarhi ni ku pfuna vana va vona leswaku va kula kahle. Hambiswiritano, ku hlakula swi fanele swi endliwa hi vukheta handle ka swona ximilana xi nga fa. Hilaha ku fanaka, vatswari va fanele va tshinya vana va vona hi ndlela ya rirhandzu.
Yehovha, Xikwembu lexi ku vulavuriwaka hi xona eBibeleni, u vekele vatswari xikombiso lexinene emhakeni leyi. Ndlela leyi a va tshinyaka ha yona vagandzeri vakwe lava yingisaka va laha misaveni ya va pfuna naswona va yi ‘rhandza ndzayo’ yakwe. (Swivuriso 12:1) Va ‘namarhela ndzayo naswona a va yi tshiki yi famba.’ (Swivuriso 4:13) U nga kota ku pfuna n’wana wa wena leswaku a amukela ndzayo hi ku va u tekelela tindlela tinharhu ta nkoka leti Yehovha a ti tirhisaka loko a nyikela ndzayo: ku va ni (1) rirhandzu, (2) ku anakanyela ni (3) ku nga cinca-cinci.
KU TSHINYA HI NDLELA YA RIRHANDZU
Rirhandzu hi rona ri endlaka leswaku Xikwembu xi nyikela ndzayo. Bibele yi ri: “Loyi Yehovha a n’wi rhandzaka wa n’wi tshinya, hilaha tatana a endlaka hakona eka n’wana wakwe la n’wi tsakisaka.” (Swivuriso 3:12) Ku tlula kwalaho, Yehovha u ni ‘tintswalo ni nsovo, u hlwela ku hlundzuka.’ (Eksoda 34:6) Xisweswo, Yehovha a nga na nsele. A nga tirhisi marito ya vukarhi, a nga xopaxopi, a nga sapateli hi ndlela yo vava, ku nga swilo leswi fanaka “ni ku tlhava ka banga.”—Swivuriso 12:18.
I ntiyiso leswaku a swi nge koteki ku va vatswari va xi tekelela hi ku helela xikombiso xa Xikwembu xa ku tikhoma. Minkarhi yin’wana swi ta tika ku lehisa mbilu kambe tsundzuka leswaku hakanyingi ku xupula vana u karihile swa tshikilela, u ta hundzeleta naswona a swi nge antswisi xiyimo. Nakambe loko u xupula vana u karihile u va u nga ri ku va tshinyeni. Kambe sweswo i ku tsandzeka ku tikhoma.
Loko u tshinya hi rirhandzu ni ku tikhoma, swi nga va ni vuyelo lebyinene. Xiya ndlela leyi vatswari lava tshahiweke laha henhla George na Nicole va swi endleke ha yona sweswo.
“Loko n’wana wa hina Jordan a fika, mina ni nghamu ya mina a hi lava ni ku buluka hi ku hlundzuka kambe hi ringete ku tikhoma hi n’wi yingisela loko a hlamusela. Leswi a ku ri vusiku, hi vone swi antswa leswaku hi bula na yena nimixo. Hi khongele na yena ivi hi ya eku etleleni. Hi siku leri landzeleke se a hi vohlile, hi vulavule na yena hi mhaka leyi hi ndlela yo rhula naswona hi kote ku fikelela mbilu ya n’wana wa hina. U pfumerile ku va a endla hilaha hi n’wi byelaka ha kona hileswi a nga yingisangiki. Hi tsakile hikuva hi swi xiyile leswaku loko vanhu va hatla va teka xiboho va ha hlundzukile a swi pfuni nchumu. Loko hi sungula hi ku yingisela, ku va ni vuyelo lebyi tsakisaka.”—George.
“A ndzi hlundzuke ngopfu loko ndzi vona ndlela leyi xifanyetana xa hina xi n’wi vaviseke ha yona sesi wa xona. Ematshan’weni yo xi tshinya hi nkarhi wolowo, ndzi xi kombele leswaku xi ya ekamareni ra xona hileswi a ndza ha hlundzukile naswona a ndzi nga lavi ku xi tshinya hi ndlela leyi nga riki yinene.” Loko se ndzi vohlile, ndzi kote ku xi hlamusela leswaku madzolonga ma bihile ni ndlela leyi makwavo wa xona a tweke ku vava ha yona. Ndlela leyi ndzi vulavuleke na xona ha yona yi pfunile swinene. Xi kombele ndzivalelo eka sesi wa xona xi tlhela xi n’wi angarha.”— Nicole.
Ku tshinya hi ndlela leyinene swi fambisana ni rirhandzu hambiloko swi katsa ku xupula.
KU TSHINYA HI KU RINGANISELA
Minkarhi hinkwayo Yehovha u tshinya “hi mpimo lowu faneleke.” (Yeremiya 30:11; 46:28) U xiya swiyimo hinkwaswo ku katsa ni leswi nga riki erivaleni. Xana vatswari va nga swi endlisa ku yini sweswo? Stephen loyi ku vulavuriweke ha yena laha henhla u ri: “Hambileswi a hi twa ku vava naswona hi nga twisisi leswaku ha yini Natalie a hambeta a kaneta mhaka ya ku yiva xingwavila, hi anakanye hi malembe ya yena ni leswaku a nga si kula hilaha ku eneleke.”
Robert nuna wa Nicole na yena u ringeta ku xiya swiyimo hinkwaswo. Loko n’wana a tlula nawu, u tivutisa hi ku phindha-phindha a ku: ‘Xana leswi u swi endla ro sungula kumbe ko va mukhuva? Xana u karhele kumbe a nga titwi kahle? Xana leswi a swi endleke swi kombisa leswaku ku ni swin’wana swi n’wi karhataka?’
Nakambe vatswari va fanele va tsundzuka leswaku vana a va si kula hilaha ku eneleke. Muapostola Pawulo la nga Mukreste u swi xiyile sweswo loko a tsala a ku: “Loko ndza ha ri xihlangi, a ndzi vulavula tanihi xihlangi, ndzi ehleketa tanihi xihlangi.” (1 Vakorinto 13:11) Robert u ri: “Lexi ndzi pfunaka leswaku ndzi kota ku lawula xiyimo ndzi tlhela ndzi papalata ku hundzeleta, i ku tsundzuka leswi na mina a ndzi swi endla loko ndza ha ri xifanyetana.”
I swa nkoka leswaku u nga languteli swo tala eka n’wana wa wena naswona u nga swi bi hi makatla swihoxo swa yena. U fanele u tiva leswi a kotaka ku swi endla, leswi a tsandzekaka eka swona ni swiyimo swin’wana naswona sweswo swi ta endla leswaku u n’wi tshinya hi ku ringanisela.
U NGA CINCA-CINCI
Malakiya 3:6 yi ri: ‘Hi mina Yehovha; a ndzi hundzuki.’ Leswi swi endla leswaku malandza ya Yehovha ma n’wi tshemba naswona ma titwa ma sirhelelekile. Vana na vona va lava ku titwa va sirhelelekile loko va tshinyiwa. Loko milawu ya wena yi cinca-cinca, n’wana wa wena a nga pfilunganyeka.
Tsundzukani leswaku Yesu u te: “Ina wa n’wina a a ve Ina, e-e wa n’wina a va e-e.” Marito lawa ma tirha kahle eku kuriseni ka vana. (Matewu 5:37) Anakanyisisa u nga si vula swilo leswi u nga ta ka u nga swi hetisisi. Loko u byela n’wana leswaku loko a nga yingisi u ta n’wi xupula hi ndlela yo karhi, tiyiseka leswaku u endla hilaha u vuleke hakona.
Loko vatswari va vulavurisana swi endla leswaku va nga cinca-cinci loko va tshinya vana. Robert u ri: “Loko vana va hina va kota ku ndzi endla ndzi pfumela nchumu lowu nsati wa mina a va byeleke leswaku va nga wu endli naswona ndzi swi xiya, ndzi tlhela ndzi vulavula na vona ndzi va byela leswi mana wa vona a swi vuleke.” Loko vatswari va nga pfumelelani hi mhaka yo karhi, i swinene leswaku va sungula va bula ha yona exihundleni va pfumelelana hi nchumu wun’we.
KU TSHINYA I KA NKOKA
Loko u tekelela rirhandzu, ku anakanyela ni ku nga cinca-cinci ka Yehovha, u nga tiyiseka leswaku matshalatshala ya wena ma ta vuyerisa vana va wena. Nkongomiso wa wena wa rirhandzu wu nga pfuna vana va wena leswaku va va lava wupfeke, va tiyimela va tlhela va ringanisela. Bibele yi ri: “Letela mufana hi ndlela leyi nga yakwe; hambiloko a kurile a nge hambuki eka yona.”—Swivuriso 22:6.
DYONDZA SWO TALA
Ndlela Yo Tshinya N’wana Wa Wena Wa Kondlo-a-ndzi-dyi
Ku tshinya swi vula ku dyondzisa. Milawu ya Bibele yi nga ku pfuna ku dyondzisa n’wana wa wena wa kondlo-a-ndzi-dyi ku yingisa ematshan’weni yo xandzuka.


text:
The Tower of Babel (Genesis 11: 1-9)
Tshivenḓa (Venda)
- Shango ḽo vha ḽi na lulimi luthihi na kuambele kuthihi.
- Vha tshi pfulutshela thungo ya Vhubvaḓuvha, vha wana mudavhi shangoni ḽa Sineari, vha fhaṱa hone.
- Vha langana vha ri: Iḓani ri forome tshidina, ri tshi fhise tshi tswuke. Tshidina tsha mbo vha matombo avho a u fhaṱa, phulamavu ya mbo vha matope avho.
- Vha ri: Iḓani ri fhaṱe muḓi, na mutsheṱo mulapfu, une ṱhodzi yawo ya guma makoleni; hu vhe u ḓiitela dzina, uri ri sa ḓo balangana na shango ḽoṱhe.
- Yehova a mbo tsa a vhona muḓi na mutsheṱo une vhana vha vhathu vha khou u fhaṱa.
- Yehova a mbo ri: Nga ngoho, lushaka ulu ndi luthihi, vha amba luambo luthihi. Zwine vha khou ita afha, hu kha ḓi vha u ranga. Vha ḓo ṱuwa vha tshi ri: A hu na tshine tsha ri kunda.
- Litshani ri ye ri piringanye luambo lwavho, uri vha si tsha pfana.
- Huno Yehova a vha balanganya, vha ṱuwa henefho vha ya mashangoni oṱhe, vha si tsha fhaṱa uyo muḓi.
- Ndi zwine fhethu afho ha pfi Babele, ndi u ri phiringano, ngauri henefho ndi he Yehova a piringanya luambo lwa vhathu va shango, ndi he Yehova a vha balanganya na shango ḽoṱhe.
Source: Genesi (Tsiko). Bivhili. Ya Oṱhe Maṅwalo Makhethwa A Testamente Ya Kale Na A Testamente Ntswa. The Bible in Venda. Bible Society of South Africa, 1982.
Contributed by Wolfgang Kuhl
Information about Venda |
Phrases |
Tower of Babel
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kikuyu,
Kinyarwanda,
Kirundi,
Koti,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Mpongwe,
Ndebele,
Ndonga,
Nkore,
Northern Sotho,
Nyakyusa,
Sango,
Sena,
Shona,
Soga,
Southern Sotho,
Sukuma,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Yao,
Zulu
Other Tower of Babel translations
By language |
By language family


text:
1Txo khata ka sotshelele, ni leletela ti to ku na mahwe mikombelo, kukhozela, kukhongela ni kubonga ngu votshe vathu: 2ngu vakoma ni votshe vale va fumako, ti to hi txi mana kuhanya ngu kurula ni kuzumbiseka ngu wunene ni wululamo. 3Atiya ndinene, futsi kambe ta tsakisa masoni ka Txizimu, Muhanyisi wathu, 4a navelako ti to votshe vathu ve mana kuhanyiswa ni kuziva ditshuri. 5Nguko Txizimu njimwetxo basi txi ku ho, se Mthaveleli nene i mmweyo a ku ho hagari ka Txizimu ni ka vathu, i ku Kristu Jesu mthu mnene, 6a nga ti ningela kasi kuterula votshe vathu. Awuwa ngu wona wufakazi wu wu nga vekwa ka masiku awa ma fanelako, 7i ku yona mhaka yiya ani ni nga mahwa mtxhumayeli ni mpostoli wa yona - ni womba ditshuri, kha ni hembi, - ani ni mgondisi wa vamatiko amu ka likholo ni mu ka ditshuri. 8Ngu toneto, ni lava ti to votshe vathu ve khongela ka otshe makhalo, ve guleta manza o sawuleka, va singa ni txiviti mwendo mazunga, 9kasi i di vavasikati va na ambale siambalo si si fanelako, va na bombe ngu txithavo ni ku ti ñola, va nga luke timbobo, hambi kuambala siphatiphati sa nzalama ni wusekenye ni tinguwo to dhula ngutu; 10aniko kuleka eto, va na ti bombise ngu mithumo ya yinene, nga vavasikati va i ku makholwa. 11Kugondiswani, wamsikati a na zumbe a di malate, e ti veka hahatshi tatinene. 12Kha ni tumeleli wamsikati kugondisa mwendo kuruma wamwamna; a fanete kuzumba a di malate. 13Ngukusa ku thangile Adhamu e wumbwa, ku txi londeta Evha. 14Kambe hi nga Adhamu a nga kanganyiswa, aniko i Evha a nga kanganyiswa e wa txiwonhoni. 15Hambi keto, wamsikati a na hanyiswa nguko a velekako vanana, ngako a txi timisela amu ka likholo ni mu ka lirando ni mu ka ku ti sawulekisa ni ku ti ñola.
Copyright
Learn More


text:
TSHINELA EKA XIKWEMBU
“Xikwembu Xi Rhandza Munyiki La Tsakeke”
I nyiko ya njhani leyi nga ku endlaka u titwa u rhandziwa? A swi kanakanisi leswaku vo tala va hina hi nga tsaka ku nyikiwa nyiko hileswi munhu loyi a hi nyikaka yona a susumetiwaka hi rirhandzu ematshan’weni yo hi nyika yona hileswi a bohekaka. Loko munhu a nyika un’wana nyiko, leswi n’wi susumetelaka ku endla tano hi swona swa nkoka. Leswi n’wi susumetelaka ku endla tano i swa nkoka eka hina. Kasi nchumu wa risima swinene hileswaku i swa nkoka eka Xikwembu. Xiya marito lama huhuteriweke ya muapostola Pawulo lama tsariweke eka 2 Vakorinto 9:7.
Ha yini Pawulo a tsale marito wolawo? A a lava ku khutaza Vakreste va le Korinto leswaku va seketela ntirho wo phalala vapfumeri-kulobye va le Yudiya. Xana u ringete ku sindzisa Vakorinto leswaku va nyikela? Ku hambana na sweswo, u tsale a ku: “Un’wana ni un’wana a a endle hilaha a boheke hakona embilwini yakwe, ku nga ri hi ku vilela kumbe hi ku sindzisiwa, hikuva Xikwembu xi rhandza munyiki la tsakeke.” A hi kambisiseni xikhutazo lexi hi vukheta.
“Hilaha a boheke hakona embilwini yakwe.” Pawulo u vula leswaku Mukreste wa ntiyiso u nyika hileswi a endleke xiboho “embilwini yakwe.” Hi nkarhi lowu fanaka, Mukreste u anakanyisisa hileswi vagandzeri-kulobye va swi pfumalaka. Xidyondzi xin’wana xi vula leswaku hi ku ya hi ririmi ro sungula, rito leri nge “boheke” ri vula ku “hlela kumbe ku anakanyisisa ka ha ri emahlweni.” Kutani Mukreste u anakanyisisa hileswi vapfumeri-kulobye va swi pfumalaka, xisweswo a tivutisa leswaku a nga endla yini leswaku a va pfuna.—1 Yohane 3:17.
“Ku nga ri hi ku vilela kumbe hi ku sindzisiwa.” Pawulo u boxa mixaka yimbirhi ya ku nyika leyi Vakreste va faneleke va yi papalata, ku nga ku kanakana ni ku sindzisiwa. Rito ra Xigriki leri hundzuluxeriweke ri va “vilela,” hi ku kongoma ri vula “ku nyika u nga tsakanga.” Buku yin’wana yi vula leswaku munyiki loyi a vilelaka kumbe a kanakanaka, u nyika “mbilu yakwe yi ri karhi yi vava hileswi a faneleke a humesa mali.” Munyiki la sindzisiwaka u nyika hikuva a titwa a susumeteleka ku endla tano. I mani eka hina loyi a lavaka ku nyikiwa nyiko hi munyiki loyi a kanakanaka kumbe a sindzisiwaka?
“Xikwembu xi rhandza munyiki la tsakeke.” Pawulo u vula leswaku loko Mukreste a kala a endla xiboho xo nyika, u fanele a nyika a tsakile. Hakunene, munyiki loyi a susumetiwaka hi leswinene u va ni ntsako. (Mintirho 20:35) Vanhu hinkwavo va ta swi vona leswaku loyi a nyikaka u tsakile. Entiyisweni, rito leri nge “tsakeke” ri nga vula ndlela leyi munhu a titwaka ha yona ni ndlela leyi a vonakaka a tsake ha yona. Munyiki la tsakeke u hi endla hi tsaka. U tlhela a tsakisa Xikwembu. Vuhundzuluxeri byin’wana byi ri: “Xikwembu xi rhandza vanhu lava rhandzaka ku nyika.”—Contemporary English Version.
“Xikwembu xi rhandza vanhu lava rhandzaka ku nyika”
Vakreste lava nyikaka va kongomisiwa hi marito lama huhuteriweke ya muapostola Pawulo. Ku nga khathariseki leswaku hi nyikela hi nkarhi wa hina, matimba kumbe swilo swa hina, a hi nyikeni hi ku tirhandzela naswona hi tsundzuka leswaku hi kuma ntsako lowukulu hi ku hanana eka van’wana, ngopfu-ngopfu lava pfumalaka. Ku nyika ko tano a ku nge endli leswaku hi tsaka ntsena kambe ku ta tlhela ku endla leswaku hi rhandziwa hi Xikwembu, hikuva “xi rhandza munyiki la tsakeke.”


text:
NDZIMA 17
Ku Letela Vatirheli Va Mfumo
1-3. Yesu u wu ndlandlamuxe njhani ntirho wo chumayela naswona ku tlakuka swivutiso swihi?
YESU u chumayele etikweni hinkwaro ra Galeliya ku ringana malembe mambirhi. (Hlaya Matewu 9:35-38.) U endzele madoroba ni swimitana swo tala, a ri karhi a dyondzisa emasinagogeni ni ku chumayela mahungu lamanene ya Mfumo. Kun’wana ni kun’wana laha a chumayela kona, mintshungu a yi khitikanela eka yena. Yesu u swi xiyile leswaku “ntshovelo i wukulu” naswona a ku laveka vatirhi lava engetelekeke.
2 Yesu u hlele ku ndlandlamuxa ntirho wo chumayela. Njhani? Hi ku rhumela vaapostola vakwe va 12 “ku ya chumayela hi Mfumo wa Xikwembu.” (Luke 9:1, 2) Swi nga ha endleka leswaku vaapostola a va tivutisa leswaku va ta wu endla njhani ntirho lowu. Emahlweni ko va a va rhuma, hi rirhandzu Yesu u va nyike nchumu lowu Tata wakwe wa le tilweni a n’wi nyikeke wona, ku nga ndzetelo.
3 U nga tivutisa swivutiso swo hlayanyana swo tanihi leswi nge: Hi wihi ndzetelo lowu Yesu a wu kumeke eka Tata wakwe? Hi wihi ndzetelo lowu Yesu a wu nyikeke vaapostola vakwe? Nakambe ku vuriwa yini hi namuntlha—xana Hosi leyi nga Mesiya yi letele valandzeri va yona leswaku va hetisisa vutirheli bya vona? Loko swi ri tano, njhani?
“Ndzi Vulavula Swilo Leswi Hilaha Tatana A Ndzi Dyondziseke Hakona”
4. Xana Yesu u dyondzisiwe hi Tata wakwe rini naswona kwihi?
4 Yesu u pfumerile leswaku leswi a swi dyondzisa a a dyondzisiwe hi Tata wakwe. Hi nkarhi wa vutirheli byakwe, Yesu u te: “Ndzi vulavula swilo leswi hilaha Tatana a ndzi dyondziseke hakona.” (Yoh. 8:28) Xana Yesu u dyondzisiwe rini naswona kwihi? Entiyisweni ndzetelo wakwe wu sungule hi ku hatlisa endzhaku ka loko a vumbiwile tanihi leswi a nga Mativula ya Xikwembu. (Kol. 1:15) Leswi a ri etlhelo ka Tata wakwe wa le tilweni, N’wana u hete malembe ya ntsandza-vahlayi a ri karhi a yingisa ni ku xiyisisa “Muleteri Lonkulu.” (Esa. 30:20) Hikwalaho ka sweswo, N’wana u kume dyondzo leyi nga pimanisiwiki na nchumu eka timfanelo, mintirho ni swikongomelo swa Tata wakwe.
5. Hi wihi ndzetelo lowu Tatana a wu nyikeke N’wana hi vutirheli lebyi a ta byi hetisisa emisaveni?
5 Hi nkarhi lowu faneleke, Yehovha u dyondzise N’wana wakwe hi vutirheli lebyi a ta byi endla emisaveni. Kambisisa vuprofeta lebyi hlamuselaka vuxaka lebyi nga kona exikarhi ka Muleteri Lonkulu ni N’wana wakwe wa mativula. (Hlaya Esaya 50:4, 5.) Vuprofeta byi vula leswaku Yehovha a a pfuxa N’wana wakwe “mixo wun’wana ni wun’wana.” Xifaniso xexo xi kombisa ndlela leyi ha yona mudyondzisi a pfuxaka vana vakwe va xikolo nimixo leswaku a ta va dyondzisa. Buku yin’wana ya tinhlamuselo ta Bibele yi ri: “Yehovha . . . a a n’wi teka tanihi n’wana loyi a nga exikolweni kutani a n’wi dyondzisa leswi a fanele a swi chumayela ni ndlela leyi a faneleke a chumayela ha yona.” Eka “xikolo,” xexo xa le tilweni, Yehovha u dyondzise N’wana wakwe ‘leswi a nga ta swi hlamusela ni ku swi vulavula.’ (Yoh. 12:49) Nakambe Tatana u nyike N’wana wakwe swiletelo swa ndlela leyi a nga ta dyondzisa ha yona. * Loko a ri laha misaveni, Yesu u tirhise ndzetelo wakwe hi ndlela leyinene ku nga ri hi ku hetisisa vutirheli byakwe ntsena kambe ni ku tlhela a letela valandzeri vakwe leswaku va hetisisa vutirheli bya vona.
6, 7. (a) Hi wihi ndzetelo lowu Yesu a wu nyikeke vaapostola vakwe naswona wu va hlomisele leswaku va endla yini? (b) Yesu u tiyisekise leswaku valandzeri vakwe va le nkarhini wa hina va kuma ndzetelo wa njhani?
6 Hi wihi ndzetelo lowu Yesu a wu nyikeke vaapostola vakwe, hilaha swi hlamuseriweke hakona eku sunguleni ka xihloko lexi? Hi ku ya hi Matewu ndzima 10, u va nyike swiletelo leswi kongomeke swa ntirho wa nsimu, ku katsa ni leswi landzelaka: laha va faneleke va chumayela kona (tindzimana 5, 6), rungula leri va faneleke va ri chumayela (ndzimana 7), xilaveko xo va va tshemba Yehovha (tindzimana 9, 10), ndlela yo sungula mabulo ni vini va miti (tindzimana 11-13), ndlela yo langutana ni ku landzuriwa (tindzimana 14, 15) ni ndlela leyi va nga angulaka ha yona loko va xanisiwa (tindzimana 16-23). * Ndzetelo lowu nga erivaleni lowu Yesu a wu nyikeke vaapostola vakwe wu va hlomisele leswaku va rhangela eka ntirho wo chumayela mahungu lamanene hi lembe-xidzana ro sungula C.E.
7 Ku vuriwa yini enkarhini wa hina? Yesu, Hosi ya Mfumo wa Xikwembu u nyike valandzeri vakwe swiavelo swa nkoka swinene, ku nga ku chumayela “mahungu lamanene lawa ya Mfumo . . . emisaveni hinkwayo leyi akiweke leswaku byi va vumbhoni ematikweni hinkwawo.” (Mat. 24:14) Xana Hosi yi hi leterile leswaku hi hetisisa ntirho lowu hinkwawo wa nkoka? Ina, yi hi leterile! Ku suka etilweni, Hosi yi tiyisekise leswaku valandzeri va yona va kuma ndzetelo wa ndlela leyi va nga ta chumayela ha yona ehandle ka vandlha ni ndlela leyi va nga hetisisaka vutihlamuleri bya vona byo hlawuleka evandlheni.
Ku Letela Vatirheli Leswaku Va Va Vachumayeri Va Evhangeli
8, 9. (a) Hi xihi xikongomelo lexikulu xa Xikolo xa Vutirheli bya le Tilweni? (b) Xana Xikolo xa Vutirheli bya le Tilweni xi ku pfune njhani leswaku u chumayela hi ndlela leyi humelelaka?
8 I khale nhlengeletano ya Yehovha yi ri karhi yi tirhisa tinhlengeletano ni minhlangano ya vandlha—yo tanihi Nhlangano wa Ntirho—leswaku yi letela vanhu va Xikwembu ku hetisisa vutirheli bya vona. Hambiswiritano, ku sukela hi va-1940, vamakwerhu lava rhangelaka entsindza wa Timbhoni ta Yehovha va sungule ku hlela leswaku ku va ni ndzetelo hi ku tirhisa swikolo swo hambana-hambana.
9 Xikolo xa Vutirheli bya le Tilweni. Hilaha hi swi voneke hakona eka ndzima leyi hundzeke, xikolo lexi xi sungule ku fambisiwa hi 1943. Xana xikongomelo xa xikolo lexi i ku letela swichudeni ntsena leswaku swi nyikela tinkulumo leti akaka eminhlanganweni ya vandlha? Doo! Xikongomelo lexikulu xa xikolo lexi minkarhi hinkwayo xa fana, ku nga ku letela vanhu va Xikwembu leswaku va tirhisa nyiko ya vona yo vulavula leswaku va dzunisa Yehovha evutirhelini. (Ps. 150:6) Xikolo lexi xi hlomisela vamakwerhu hinkwavo lava tsariseke leswaku va va vatirheli va Mfumo lava humelelaka.
10, 11. I vamani lava sweswi va nga yaka eXikolweni xa Giliyadi naswona hi xihi xikongomelo xa xona?
10 Xikolo xa Bibele xa Giliyadi xa Watchtower. Xikolo lexi sweswi xi vitaniwaka Xikolo xa Bibele xa Giliyadi xa Watchtower xi sungule hi Musumbhunuku, February 1, 1943. Eku sunguleni xikolo lexi a xi endleriwe ku letela maphayona ni malandza man’wana ya nkarhi hinkwawo leswaku ma ya endla ntirho wa vurhumiwa ematikweni man’wana. Kambe ku sukela hi October 2011, lunghelo leri ri pfulekele ni vamakwerhu van’wana lava se va nga eka mintirho yin’wana yo hlawuleka ya nkarhi hinkwawo—maphayona yo hlawuleka, valanguteri va miganga ni va swifundzha swin’we ni vasati va vona, vatirhi va le Bethele ni varhumiwa lava nga si tshamaka va ya exikolweni lexi.
11 Xana hi xihi xikongomelo xa Xikolo xa Giliyadi? Muleteri un’wana loyi a nga ni nkarhi wo leha u hlamula a ku: “I ku tiyisa ripfumelo ra swichudeni hi ku dyondza Rito ra Xikwembu hi vukheta ni ku swi pfuna leswaku swi kurisa timfanelo ta moya leti lavekaka leswaku swi lwisana ni mintlhontlho hi ndlela leyi humelelaka eswiavelweni swa swona. Nakambe xikongomelo lexikulu xa xikolo lexi i ku dyondzisa swichudeni leswaku swi swi navela swinene ku endla ntirho wo chumayela.”—Efe. 4:11.
12, 13. Hi byihi vuyelo lebyi Xikolo xa Giliyadi xi veke na byona entirhweni wo chumayela emisaveni hinkwayo? Nyika xikombiso.
12 Hi byihi vuyelo lebyi Xikolo xa Giliyadi xi veke na byona entirhweni wo chumayela emisaveni hinkwayo? Ku sukela hi 1943, ku leteriwe vanhu vo tlula 8 500 exikolweni lexi * naswona varhumiwa lava leteriweke exikolweni xa Giliyadi va tirhe ematikweni yo tlula 170 emisaveni hinkwayo. Varhumiwa va tirhise ndzetelo wa vona hi ndlela leyinene, va veka xikombiso lexinene hi ku hiseka evutirhelini ni ku letela van’wana leswaku va endla hilaha ku fanaka. Minkarhi yo tala, varhumiwa a va rhangela entirhweni wo chumayela etindhawini leti ku nga ni vahuweleri vatsongo va Mfumo kumbe leti nga riki na vona hi ku helela.
13 Xiya leswi endlekeke eJapani, laha ntirho wo chumayela etindhawini ta mani na mani wu yimisiweke hi nkarhi wa Nyimpi ya Vumbirhi ya Misava. Hi August 1949, a ku ri ni vahuweleri lava nga ehansi ka khume eJapani. Hambiswiritano, eku heleni ka lembe rero varhumiwa lava leteriweke exikolweni xa Giliyadi va 13 a va khomekile hi ntirho wo chumayela eJapani. Ku landzele varhumiwa vo tala. Eku sunguleni, varhumiwa a va chumayela emadorobeni lamakulu; kambe hi ku famba ka nkarhi, va ye ni le madorobeni man’wana. Varhumiwa va khutaze swichudeni swa vona ni van’wana leswaku va va joyina entirhweni wa vuphayona. Ku hiseka ka varhumiwa swi tswale mihandzu. Sweswi, ku ni vachumayeri va Mfumo vo tlula 216 000 eJapani naswona ku ni maphayona lama endlaka tiphesente ta kwalomu ka 40! *
14. Swikolo leswi kongomisiwaka hi Xikwembu swi nyikela vumbhoni byihi lebyi tiyeke? (Nakambe vona bokisi leri nge “ Swikolo Leswi Letelaka Vatirheli Va Mfumo,” tluka 188.)
14 Swikolo swin’wana leswi kongomisiwaka hi Xikwembu. Xikolo xa Ntirho wa Vuphayona, Xikolo Xa Bibele Xa Mimpatswa Leyi Nga Vakreste ni Xikolo xa Bibele xa Vamakwerhu lava nga Tekangiki swi pfune lava yeke eka swona leswaku va kula hi tlhelo ra moya ni leswaku va rhangela hi ku hiseka entirhweni wo chumayela. *swi nyikela vumbhoni lebyi tiyeke bya leswaku Hosi ya hina yi hlomise valandzeri va yona hi ku helela leswaku va hetisisa vutirheli bya vona.—2 Tim. 4:5.
Ku Letela Vamakwerhu Leswaku Va Hetisisa Vutihlamuleri Byo Hlawuleka
15. Vamakwerhu lava nga ni vutihlamuleri va lava ku tekelela Yesu hi ndlela yihi?
15 Tsundzuka vuprofeta bya Esaya lebyi vulavulaka hi Yesu loko a ri karhi a leteriwa hi Xikwembu. Eka “xikolo” xexo xa le tilweni, N’wana u dyondze ku ‘tiva ndlela leyinene yo angula loyi a karhaleke.’ (Esa. 50:4) Yesu u tirhise ndzetelo wolowo; loko a ri laha misaveni u phyuphyise lava “tirhaka hi matimba ni lava tikeriwaka.” (Mat. 11:28-30) Hi ku tekelela Yesu, vavanuna lava nga ni vutihlamuleri evandlheni va lava ku va lava phyuphyisaka eka vamakwerhu va vona. Kutani, swikolo swo hambana-hambana swi endleriwe ku pfuna vamakwerhu lava fanelekaka leswaku va va mpfuno lowukulu loko va ri karhi va tirhela vapfumeri-kulobye.
16, 17. Hi xihi xikongomelo xa Xikolo xa Vutirheli bya Mfumo? (Nakambe vona nhlamuselo ya le hansi.)
16 Xikolo xa Vutirheli bya Mfumo. Tlilasi yo sungula ya xikolo lexi yi sungule hi March 9, 1959, eSouth Lansing, le New York. Valanguteri va miganga ni va swifundzha swin’we vakulu va vandlha va rhambiwe leswaku va ya eka khoso leyi tekaka n’hweti. Endzhakunyana, khoso leyi yi hundzuluxeriwe yi suka eka Xinghezi yi ya eka tindzimi tin’wana naswona hakatsongo-tsongo xikolo xi sungule ku letela vamakwerhu emisaveni hinkwayo. *
17 Malunghana ni xikongomelo xa Xikolo xa Vutirheli bya Mfumo, Buku Ya Lembe Ya Timbhoni Ta Yehovha Ya 1962 yi te: “Emisaveni leyi, leyi tshamaka yi khomekile mulanguteri wa vandlha ra timbhoni ta Yehovha u fanele a va wanuna loyi a kotaka ku hlela vutomi byakwe leswaku a ta khathala swinene hi vanhu hinkwavo evandlheni ni ku va nkateko eka vona. Hi hala tlhelo a nga fanelanga a va wanuna loyi a honisaka ndyangu wakwe hikwalaho ka vandlha, kambe u fanele a va a hlutekile emianakanyweni. Mawaku lunghelo leri vakulu va vandlha emisaveni hinkwayo va nga na rona ra ku hlangana swin’we eka Xikolo xa Vutirheli bya Mfumo leswaku va ta kuma ndzetelo lowu nga ta va pfuna ku endla leswi Bibele yi vulaka leswaku mulanguteri u fanele a swi hetisisa!”—1 Tim. 3:1-7; Tito 1:5-9.
18. Xana vanhu hinkwavo va Xikwembu va vuyeriwa njhani eka Xikolo xa Vutirheli bya Mfumo?
18 Vanhu hinkwavo va Xikwembu va vuyeriwile eka Xikolo xa Vutirheli bya Mfumo. Njhani? Loko vakulu ni malandza ya vutirheli va tirhisa leswi va swi dyondzeke exikolweni, va ta va lava phyuphyisaka eka vapfumeri-kulobye ku fana na Yesu. Xana a wu ma tlangeli marito ya musa, ku yingiseriwa kumbe riendzo leri khutazaka ra nkulu kumbe nandza wa vutirheli? (1 Tes. 5:11) Hakunene vavanuna vo tano lava fanelekaka i nkateko emavandlheni ya vona!
19. Hi swihi swikolo swin’wana leswi Komiti yo Dyondzisa yi swi langutelaka naswona swikolo sweswo swi endleriwe yini?
19 Swikolo swin’wana leswi kongomisiwaka hi Xikwembu. Komiti yo Dyondzisa ya Huvo leyi Fumaka yi langutela swikolo swin’wana leswi nyikelaka ndzetelo eka vamakwerhu va xinuna lava nga ni vutihlamuleri enhlengeletanweni. Swikolo sweswo swi endleriwe ku pfuna vamakwerhu lava nga ni vutihlamuleri—vakulu va vandlha, valanguteri va miganga ni va swifundzha ni swirho swa Komiti ya Rhavi—leswaku va hetisisa vutihlamuleri bya vona byo tala hi ndlela leyi humelelaka. Khoso leyi sekeriweke eBibeleni yi khutaza vamakwerhu leswaku va hlayisa vuxaka bya vona na Yehovha ni ku tirhisa milawu ya Matsalwa loko va tirhisana ni tinyimpfu ta risima leti Yehovha a va nyikeke vutihlamuleri byo ti khathalela.—1 Pet. 5:1-3.
20. Ha yini Yesu a vule leswaku hinkwerhu hi ‘dyondzisiwa hi Yehovha’ naswona u tiyimisele ku endla yini?
20 Swi le rivaleni leswaku Hosi leyi nga Mesiya yi tiyisekise leswaku valandzeri va yona va leteriwa kahle. Ndzetelo hinkwawo wu huma etilweni: Yehovha u letele N’wana wakwe kutani N’wana a letela valandzeri vakwe. Xisweswo, Yesu a nga vula leswaku hinkwerhu hi ‘dyondzisiwa hi Yehovha.’ (Yoh. 6:45; Esa. 54:13) A hi tiyimiseleni ku wu tirhisa hi ku helela ndzetelo lowu Hosi ya hina yi hi nyikaka wona—ku nga khathariseki leswaku hi le ka Xikolo xa Vutirheli bya le Tilweni, minhlangano yin’wana ya vandlha kumbe eka swikolo swin’wana leswi ku buriweke ha swona eka ndzima leyi. Nakambe a hi tsundzukeni leswaku xikongomelo lexikulu xa ndzetelo lowu hinkwawo i ku hi pfuna leswaku hi tshama hi tiyile emoyeni leswaku hi ta byi hetisisa hi xitalo vutirheli bya hina.
^ ndzim. 5 Xana hi swi tiva njhani leswaku Tatana u dyondzise N’wana ndlela yo chumayela? Xiya leswi: Yesu u tirhise swifaniso swo tala eka tidyondzo takwe leswaku a hetisisa vuprofeta lebyi tsariweke eka malembe-xidzana emahlweni ko va a velekiwa. (Ps. 78:2; Mat. 13:34, 35) Swi le rivaleni leswaku Mutsari wa vuprofeta byebyo, ku nga Yehovha a vule ka ha ri emahlweni leswaku N’wana wakwe a ta dyondzisa hi ku tirhisa swifaniso.—2 Tim. 3:16, 17.
^ ndzim. 6 Endzhakunyana ka tin’hweti, Yesu ‘u hlawule van’wana va 70 kutani a va rhuma hi vambirhi-mbirhi’ leswaku va ya chumayela. U tlhele a va letela.—Luka 10:1-16.
^ ndzim. 12 Lava tsariseke va ye eXikolweni xa Giliyadi ku tlula kan’we.
^ ndzim. 13 Leswaku u kuma rungula leri engetelekeke malunghana ni vuyelo lebyi veke kona ensin’wini bya varhumiwa lava leteriweke exikolweni xa Giliyadi, vona ndzima 23 ya buku leyi nge Timbhoni Ta Yehovha I Vahuweleri Va Mfumo Wa Xikwembu.
^ ndzim. 14 Swikolo sweswo swimbirhi swi siviwe hi Xikolo Xa Vachumayeri Va Mfumo.
^ ndzim. 16 Sweswi vakulu hinkwavo va vuyeriwa eka minongonoko ya Xikolo xa Vutirheli bya Mfumo lexi nga heriki hi minkarhi leyi fanaka naswona xi khomiwaka endzhaku ka malembe yo hlayanyana. Ku sukela hi 1984, malandza ya vutirheli na wona ma kume ndzetelo exikolweni lexi.
DYONDZA SWO TALA
“Khulela Nenge Wa Wena Ndlela” Leswaku U Endla Nhluvuko
U nga swi susa njhani swihinga ivi u fikelela tipakani ta wena ta moya?
Pfuna Van’wana Leswaku Va Wupfa Hi Tlhelo Ra Moya
Hi nga va pfuna njhani vamakwerhu va xinuna lava ha riki vantshwa kumbe lava ha ku khuvuriwaka leswaku va endla nhluvuko?


text:
I Yini Lexi Nga Endlaka Leswaku Hi Va Ni Ntsako eNdyangwini?
Xana u ehleketa leswaku i . . .
rirhandzu?
mali?
kumbe swin’wana?
LESWI BIBELE YI SWI VULAKA
“Va tsaka lava twaka rito ra Xikwembu va tlhela va ri hlayisa!”—Luka 11:28, Vuhundzuluxeri Bya Misava Leyintshwa.
NDLELA LEYI SWESWO SWI NGA KU VUYERISAKA HA YONA
Ku kuma rirhandzu ra xiviri.—Vaefesa 5:28, 29.
Ku tiphina hi xichavo xa xiviri.—Vaefesa 5:33.
Ku va ni nsirhelelo wa xiviri.—Marka 10:6-9.
XANA HI NGA SWI TSHEMBA HAKUNENE LESWI BIBELE YI SWI VULAKA?
Ina, hikwalaho ka swivangelo swimbirhi:
Xikwembu hi xona Musunguri wa ndyangu. Bibele yi vula leswaku “vito ra ndyangu wun’wana ni wun’wana . . . ri [huma] eka” Yehovha Xikwembu. (Vaefesa 3:14, 15) Hi marito man’wana, lunghiselelo ra ndyangu ri kona hileswi Yehovha a endleke leswaku ri va kona. Ha yini sweswo swi ri swa nkoka?
Anakanya hi leswi: U le ku tiphineni hi swakudya swo xawula naswona u lava ku tiva leswi tirhisiweke ku swi sweka, xana i mani loyi u nga n’wi vutisaka? A swi kanakanisi leswaku u ta vutisa loyi a swi swekeke.
Hilaha ku fanaka, leswaku hi kuma lexi endlaka leswaku hi va ni ntsako endyangwini, hi fanele hi lava nkongomiso eka Yehovha, Musunguri wa lunghiselelo ra ndyangu.—Genesa 2:18-24.
Xikwembu xa khathala hi wena. Mindyangu yi endla kahle loko yi lava nkongomiso wa Yehovha, lowu a wu nyikelaka hi ku tirhisa Rito rakwe. Ha yini? “Hikuva xa mi khathalela.” (1 Petro 5:6, 7) Yehovha wa ku rhandza—naswona minkarhi hinkwayo ndzayo yakwe ya tirha!—Swivuriso 3:5, 6; Esaya 48:17, 18.
XIVUTISO XO ANAKANYISISA HA XONA
Xana u nga va wanuna, wansati kumbe mutswari lonene hi ndlela yihi?
Bibele yi hlamula xivutiso xexo eka VAEFESA 5:1, 2 na VAKOLOSA 3:18-21.
DYONDZA SWO TALA
U Nga Va Ni Ndyangu Lowu Tsakeke
U nga va ni ndyangu lowu tsakeke hi ku va u tirhisa milawu ya le Bibeleni


text:
Lexi Endlaka Hi Tsundzuka Xilalelo Xa Hosi
“Tshamani mi ri karhi mi endla leswi leswaku mi ndzi tsundzuka.”—1 KOR. 11:24.
1, 2. Yesu u endle yini hi madyambu ya Nisani 14, hi 33 C.E.? (Vona xifaniso lexi nga eku sunguleni ka xihloko lexi.)
A KU ri vusiku naswona n’weti a wu vonaka wu helerile eYerusalema. A ku ri madyambu ya Nisani 14, hi 33 C.E. Yesu ni vaapostola vakwe a va ha ku tlangela Paseka, va tsundzuka ku kutsuriwa ka Vaisrayele evuhlongeni bya le Egipta malembe lama tlulaka 1 500 emahlweni ka kwalaho. Endzhaku ka sweswo Yesu ni vaapostola vakwe vo tshembeka va 11 va dye swakudya swo hlawuleka—leswi a swi ta va tsundzuxa ndlela leyi a a ta dlayiwa ha yona loko siku rolero ri nga si hela. *—Mat. 26:1, 2.
2 Yesu u khongerile kutani a nyika vaapostola vakwe xinkwa lexo-ke-comela, a ku: “Tekani, mi dya.” Endzhaku ka sweswo u teke xinwelo xa vhinyo, a tlhela a khongela kutani a ku: “Nwanani eka xona, hinkwenu ka n’wina.” (Mat. 26:26, 27) Yesu a a nga ha ta hundzisela swakudya swin’wana eka vona, kambe a a ta dyondzisa valandzeri vakwe vo tshembeka swilo swo tala hi vusiku byebyo bya nkoka.
3. Hi swihi swivutiso leswi nga ta hlamuriwa exihlokweni lexi?
3 Yesu u xi simeke hi ndlela yoleyo Xitsundzuxo xa rifu rakwe lexi nakambe xi vuriwaka “xilalelo xa Hosi.” (1 Kor. 11:20) Van’wana va nga ha vutisa malunghana na xona va ku: Ha yini hi fanele hi tsundzuka rifu ra Yesu? Xinkwa ni vhinyo swi yimela yini? Hi nga xi lunghekela njhani Xitsundzuxo? I vamani lava faneleke va dya swifanekiselo? Naswona Vakreste va titwa njhani hi leswi Matsalwa ma swi vulaka hi ntshembo wa vona?
LEXI ENDLAKA HI TSUNDZUKA RIFU RA YESU
4. Rifu ra Yesu ri endle leswaku hi kota ku kuma yini?
4 Leswi hi nga vatukulu va Adamu, hi velekiwe hi ri ni xidyoho naswona ha fa. (Rhom. 5:12) A nga kona munhu la nga hetisekangiki loyi a nga nyikaka Xikwembu nkutsulo wa vutomi bya yena kumbe bya van’wana. (Ps. 49:6-9) Hambiswiritano, hi rifu ra yena, Yesu u hakele nkutsulo lowu nga wona ntsena lowu amukelekaka—miri wakwe lowu hetisekeke ni ngati yakwe leyi halatiweke. Loko Yesu a nyikele hi ntikelo wa nkutsulo eka Xikwembu, u endle leswaku swi koteka leswaku hi kutsuriwa eka xidyoho ni rifu ni ku kuma nyiko ya vutomi lebyi nga heriki.—Rhom. 6:23; 1 Kor. 15:21, 22.
5. (a) Hi swi tivisa ku yini leswaku Xikwembu na Kreste va va rhandza vanhu? (b) Ha yini hi fanele hi va kona loko ku tsundzukiwa rifu ra Yesu?
5 Lunghiselelo ra nkutsulo ri kombisa leswaku Xikwembu xa va rhandza vanhu. (Yoh. 3:16) Gandzelo ra Yesu ri kombisa leswaku na yena wa hi rhandza. Phela, loko Yesu a nga si ta laha misaveni loko a ha ri “mutirhi la nga ni vuswikoti” wa Xikwembu, “swilo leswi a [a] swi rhandza a swi ri ni vana va vanhu”! (Swiv. 8:30, 31) Ku kombisa leswaku ha swi tlangela leswi Xikwembu ni N’wana wa xona va hi endleleke swona, hi fanele hi susumeteleka ku va kona loko ku tsundzukiwa rifu ra Yesu, xisweswo hi yingisa xileriso lexi nge: “Tshamani mi ri karhi mi endla leswi leswaku mi ndzi tsundzuka.”—1 Kor. 11:23-25.
LESWI SWIFANEKISELO SWI YIMELAKA SWONA
6. Hi fanele hi xi teka njhani xinkwa ni vhinyo leswi tirhisiwaka eXitsundzuxweni?
6 Loko Yesu a simeka Xitsundzuxo, a nga hundzulanga xinkwa hi singita xi va miri wa yena ni vhinyo yi va ngati ya yena. Ku ri na sweswo, u vule leswi malunghana ni xinkwa: “Leswi swi vula miri wa mina.” Malunghana ni vhinyo, u te: “Leswi swi vula ‘ngati ya ntwanano’ ya mina, leyi nga ta halateriwa vo tala.” (Mar. 14:22-24) Kutani, swi le rivaleni leswaku xinkwa ni vhinyo swi fanele swi tekiwa tanihi swifanekiselo.
7. Xinkwa lexi tirhisiwaka eXitsundzuxweni xi fanekisela yini?
7 Hi madyambu wolawo ya nkoka swinene hi 33 C.E., Yesu u tirhise xinkwa lexo-ke-comela lexi saleke loko va tlangela Paseka. (Eks. 12:8) EMatsalweni, minkarhi yin’wana comela yi fanekisela ku onhaka kumbe xidyoho. (Mat. 16:6, 11, 12; Luka 12:1) Hikwalaho i swa nkoka leswi Yesu a tirhiseke xinkwa lexo-ke-comela hikuva a xi wu fanekisela kahle miri wakwe lowu a wu nga ri na xidyoho. (Hev. 7:26) Hi yona mhaka hi tirhisaka xinkwa xa muxaka wolowo eXitsundzuxweni.
8. Vhinyo leyi tirhisiwaka eXitsundzuxweni yi fanekisela yini?
8 Vhinyo leyi Yesu a yi tirhiseke hi Nisani 14, hi 33 C.E., a yi fanekisela ngati ya yena, ku fana ni vhinyo leyi tirhisiwaka eXitsundzuxweni namuntlha. Ngati yakwe yi halatiwile eGolgota, ku nga ndhawu leyi nga ehandle ka Yerusalema, “leswaku [hi] rivaleriwa swidyoho.” (Mat. 26:28; 27:33) Leswi xinkwa ni vhinyo leswi tirhisiwaka eXitsundzuxweni swi fanekiselaka gandzelo ra risima ra Yesu leri nyikeriweke hikwalaho ka vanhu lava yingisaka ni leswi hi tlangelaka lunghiselelo rolero ra rirhandzu, swi fanerile leswaku hi swi lunghekela ku va kona eXilalelweni xa Hosi lembe ni lembe.
TINDLELA TIN’WANA TO TILUNGHISELELA
9. (a) Ha yini swi ri swa nkoka ku tirhisa xiyimiso xa ku hlaya ka Bibele ka Xitsundzuxo? (b) U titwa njhani hi nkutsulo?
9 Loko hi tirhisa xiyimiso xa ku hlaya ka Bibele ka Xitsundzuxo lexi kumekaka eka xibukwana lexi nge Ku Kambisisa Matsalwa Siku Ni Siku, hi nga anakanyisisa hi leswi Yesu a swi endleke loko a nga si fa. Sweswo swi nga hi pfuna leswaku hi endla timbilu ta hina ti lunghekela Xilalelo xa Hosi. Makwerhu un’wana wa xisati u tsarile a ku: “Hi xi langutela hi mahlo-ngati Xitsundzuxo. Xi ya xi va xo hlawuleka swinene lembe ni lembe. Ndzi tsundzuka ndzi yime emoxari . . . ndzi langute ntsumbu wa tata wa mina loyi a ndzi n’wi rhandza, hiloko ndzi sungula ku vona ndlela leyi nkutsulo wu nga wa nkoka ha yona. . . . A ndzi ma tiva matsalwa hinkwawo ni ndlela yo ma hlamusela! Kambe loko ndzi feriwe hi munhu loyi ndzi n’wi rhandzaka, mbilu ya mina yi khanile hi ntsako loko ndzi ehleketa hi leswi hi nga ta endleriwa swona hikwalaho ka nkutsulo wolowo wa risima.” Loko hi tilunghiselela Xitsundzuxo, hi fanele hi anakanyisisa hi ndlela leyi gandzelo ra Yesu ri hi ntshunxaka ha yona eka xidyoho ni rifu.
10. Ku tilunghiselela Xitsundzuxo swi nga ha wu khumba njhani ntirho wa hina wa nsimu?
10 Ku tilunghiselela Xitsundzuxo swi nga ha katsa ku kunguhata ku tirha nkarhi lowu engetelekeke ensin’wini, kumbexana hi ku teka vuphayona bya nkarhinyana hi nkarhi wa Xitsundzuxo. Loko hi ri karhi hi rhamba swichudeni swa Bibele ni van’wana eXilalelweni xa Hosi, hi ta tsaka loko hi ri karhi hi vulavula hi Xikwembu, N’wana wa xona ni hi mikateko leyi nga ta kumiwa hi lava va tsakisaka Yehovha va tlhela va n’wi dzunisa.—Ps. 148:12, 13.
11. Ha yini Pawulo a vule leswaku Vakorinto van’wana a va dya va tlhela va nwa hi ndlela leyi nga fanelangiki eXitsundzuxweni?
11 Loko u ri karhi u tilunghiselela Xilalelo xa Hosi, anakanya hi leswi muapostola Pawulo a swi tsaleleke vandlha ra Vakreste va le Korinto. (Hlaya 1 Vakorinto 11:27-34.) Pawulo u vule leswaku mani na mani la dyaka xinkwa a tlhela a nwa exinwelweni swi nga fanelanga, u ni “nandzu eka miri ni ngati ya Hosi,” Yesu Kreste. Hikwalaho mutotiwa u fanele a “tiyiseka leswaku wa faneleka endzhaku ka ku tikambisisa,” kutani hi kona a nga dyaka swifanekiselo. Loko a swi dya kambe a nga faneleki, u “dya a tlhela a nwa vuavanyisi ehenhla ka yena.” Vakorinto vo tala a va ‘tsanile ni ku vabya, kasi vo hlayanyana a va etlele eku feni hi tlhelo ra moya’ hikwalaho ko tikhoma hi ndlela yo biha. Swi nga ha endleka leswaku van’wana a va dya va tlhela va nwa ku tlula mpimo loko va nga si ya eXitsundzuxweni kumbe hi nkarhi wa xona lerova a va khudzehela. Loko va dya swifanekiselo hi ndlela yoleyo leyi nga fanelangiki a swi va endla va nga amukeleki eka Xikwembu.
12. (a) Pawulo u xi fanise na yini Xitsundzuxo, naswona hi xihi xilemukiso lexi a xi nyikeke lava dyaka swifanekiselo? (b) Munhu la dyaka swifanekiselo u fanele a endla yini loko a endle xidyoho lexikulu?
12 Pawulo u fanise Xitsundzuxo ni swakudya leswi vanhu va siyerisanaka swona, kutani u lemuxe lava dyaka swifanekiselo a ku: “A mi nge nwi xinwelo xa Yehovha swin’we ni xinwelo xa madimona; a mi nge dyi ‘etafuleni ra Yehovha’ swin’we ni le tafuleni ra madimona.” (1 Kor. 10:16-21) Loko munhu la dyaka swifanekiselo eXilalelweni xa Hosi a endle xidyoho lexikulu, u fanele a ya lava mpfuno eka vakulu. (Hlaya Yakobo 5:14-16.) Loko mutotiwa yoloye a humese “mihandzu leyi fanekelaka ku hundzuka,” u va a kombisa leswaku wa ri xixima gandzelo ra Yesu hi ku dya swifanekiselo swa Xitsundzuxo.—Luka 3:8.
13. Ha yini swi ta hi vuyerisa ku khongela hi ntshembo lowu Xikwembu xi hi nyikeke wona?
13 Loko hi ri karhi hi tilunghiselela ku ya eXitsundzuxweni, swi ta hi vuyerisa loko hi khongela hi tlhela hi anakanyisisa hi ntshembo lowu Xikwembu xi hi nyikeke wona. A ku na nandza la tinyiketeleke wa Yehovha tlhelo mulandzeri la tshembekaka wa N’wana wa yena loyi a nga ta lava ku kombisa leswaku a nga ri xiximi gandzelo ra Yesu hi ku dya swifanekiselo swa Xitsundzuxo, loko a nga ri na vumbhoni lebyi nga erivaleni bya leswaku yena i Mukreste la totiweke. Hikokwalaho, xana munhu a nga swi tivisa ku yini loko a faneleka ku dya swifanekiselo kumbe a nga faneleki?
I VAMANI LAVA FANELEKE VA DYA SWIFANEKISELO?
14. I yini leswi vatotiwa va swi endlaka eXitsundzuxweni leswi va katsekaka eka ntwanano lowuntshwa?
14 Lava va dyaka swifanekiselo swa Xitsundzuxo hi ndlela leyi faneleke va tiyiseka leswaku va katseka eka ntwanano lowuntshwa. Malunghana ni vhinyo, Yesu u te: “Xinwelo lexi xi vula ntwanano lowuntshwa hikwalaho ka ngati ya mina.” (1 Kor. 11:25) Xikwembu xi tirhise muprofeta Yeremiya ku profeta leswaku xi ta endla ntwanano lowuntshwa lowu a wu hambana ni ntwanano wa Nawu lowu a xi wu endle ni Vaisrayele. (Hlaya Yeremiya 31:31-34.) Xikwembu xi endle ntwanano lowuntshwa ni Vaisrayele va moya. (Gal. 6:15, 16) Ntwanano lowu wu endliwe wu tirha hi gandzelo ra Kreste hi ku tirhisa ngati yakwe leyi halatiweke. (Luka 22:20) Yesu i Muhlanganisi wa ntwanano lowuntshwa, naswona vatotiwa lava tshembekaka lava katsekaka eka wona va ta dya ndzhaka ya le tilweni.—Hev. 8:6; 9:15.
15. I vamani lava katsekaka eka ntwanano wa Mfumo, naswona va ta kuma lunghelo rihi loko va tshembeka?
15 Vanhu lava fanelekaka ku dya swifanekiselo swa Xitsundzuxo va swi tiva leswaku va katseka eka ntwanano wa Mfumo. (Hlaya Luka 12:32.) Vanhu lava veke valandzeri va Yesu lava totiweke va tlhela va n’wi namarhela hi ku tshembeka, va tlhela va hlanganyela eku xanisekeni ka yena, a va ta fuma na yena etilweni. (Filp. 3:10) Leswi vatotiwa vo tshembeka va katsekaka eka ntwanano wa Mfumo, va ta fuma na Kreste tanihi tihosi ta le tilweni hilaha ku nga heriki. (Nhlav. 22:5) Va swi fanelekela ku dya swifanekiselo hi nkarhi wa Xilalelo xa Hosi.
16. Hlamusela hi ku komisa leswi Varhoma 8:15-17 yi vulaka swona.
16 Lava faneleke va dya swifanekiselo swa Xitsundzuxo i vanhu lava nga ni vumbhoni bya moya bya leswaku i vana va Xikwembu ntsena. (Hlaya Varhoma 8:15-17.) Xiya leswaku Pawulo u tirhise rito ra Xiaramu ra “Abba,” leri vulaka leswaku “Tatana!” N’wana a nga ha tirhisa rito leri loko a vitana tata wakwe, hikuva i rito leri kombisaka rirhandzu leri fambisanaka ni vuxaka lebyikulu na “papa” swin’we ni rito leri kombisaka xichavo ra “tatana.” Lava va amukeleke “moya wa ku vekiwa tanihi vana” i vana va Xikwembu lava totiweke hi moya. Moya wa xona wu nyikela vumbhoni swin’we ni moya wa vona, wu va endla va tiyiseka leswaku i vana va Yehovha lava totiweke. A swi vuli swona leswaku a va ha swi lavi ku hanya laha misaveni. Va tiyiseka leswaku va ta va vadyandzhaka-kulobye na Yesu eMfun’weni wa le tilweni loko va tshembeka ku kondza va fa. Namuntlha, ku lo sala masalela ntsena eka valandzeri va Kreste va 144 000, lava ‘totiweke hi mukwetsimi,’ ku nga Yehovha. (1 Yoh. 2:20; Nhlav. 14:1) I moya wa yena lowu va susumetelaka ku huwelela va ku “Abba, Tatana!” Mawaku vuxaka lebyikulu lebyi va nga na byona ni Xikwembu!
WU TEKE WU RI WA NKOKA NTSHEMBO WA WENA LOWU SEKERIWEKE EMATSALWENI
17. Hi wihi ntshembo lowu vatotiwa va nga na wona, naswona va wu teka njhani?
17 Loko u ri Mukreste la totiweke, u tshama u ri karhi u vulavula hi ntshembo wa wena wo ya hanya etilweni loko u tiendlela swikhongelo swa wena. Loko Bibele yi vulavula hi ku ‘vutiwa’ hi Muteki wa le tilweni, Yesu Kreste, wa swi tiva leswaku sweswo swi tirha eka wena naswona u swi langutele hi mahlo-ngati ku va xiphemu xa “mutekiwa” wa Kreste. (2 Kor. 11:2; Yoh. 3:27-29; Nhlav. 21:2, 9-14) Loko Xikwembu eRitweni ra xona xi vulavula hi ndlela leyi xi va rhandzaka ha yona vana va xona va moya, u ri, “Ku vuriwa mina.” Naswona loko Rito ra Yehovha ri nyikela swiletelo eka vana va xona lava totiweke, moya lowo kwetsima wu ku susumetela ku yingisa ni ku vula leswi embilwini ya wena, “Sweswo swi tirha eka mina.” Moya wa Xikwembu ni wa wena swi nyikela vumbhoni bya leswaku u ni ntshembo wo hanya etilweni.
18. Hi wihi ntshembo lowu “tinyimpfu tin’wana” ti nga na wona, naswona u titwa njhani hi wona?
18 Hi hala tlhelo, loko u ri un’wana wa lava “ntshungu lowukulu” wa “tinyimpfu tin’wana,” Xikwembu xi ku nyike ntshembo wo hanya laha misaveni. (Nhlav. 7:9; Yoh. 10:16) U lava ku hanya hilaha ku nga heriki eParadeyisini, naswona swa ku tsakisa ku anakanyisisa hi leswi Bibele yi swi vulaka hi vutomi enkarhini lowu taka emisaveni. U swi langutele hi mahlo-ngati ku tiphina hi ku rhula lokukulu u ri karhi u hanya ni ndyangu wa wena ni vanhu van’wana vo lulama. U wu langutele hi mahlo-ngati nkarhi lowu vanhu va nga ta va va nga ha karhatiwi hi ku pfumaleka ka swakudya, vusweti, ku xaniseka, mavabyi ni rifu. (Ps. 37:10, 11, 29; 67:6; 72:7, 16; Esa. 33:24) U swi navela hi mbilu hinkwayo ku amukela vanhu lava pfuxiweke eku feni va ri ni ntshembo wo hanya hilaha ku nga heriki laha misaveni. (Yoh. 5:28, 29) U swi tlangela swinene leswi Yehovha a ku nyikeke ntshembo wo hanya laha misaveni! Hambileswi u nga dyiki swifanekiselo, u va kona eXitsundzuxweni u kombisa leswaku wa ri tlangela gandzelo ra nkutsulo ra Yesu Kreste.
XANA U TA VA KONA?
19, 20. (a) I yini leswi nga endlaka leswaku u kota ku hanya hilaha ku nga heriki? (b) Ha yini u ta va kona eXilalelweni xa Hosi?
19 U nga hanya hilaha ku nga heriki, emisaveni kumbe etilweni loko u kombisa ripfumelo eka Yehovha Xikwembu, Yesu Kreste ni le ka nkutsulo. Loko u va kona eXitsundzuxweni, u ta kuma nkarhi wo anakanyisisa hi ntshembo wa wena ni hi nkoka lowukulu wa rifu ra Yesu. Hikwalaho tiyimisele ku va un’wana wa vanhu va timiliyoni lava nga ta va kona eXilalelweni xa Hosi endzhaku ka ku pela ka dyambu hi Ravuntlhanu, April 3, 2015, eTiholweni ta Mfumo ni le tindhawini tin’wana emisaveni hinkwayo.
20 Ku va kona ka wena eXitsundzuxweni swi nga ha kurisa ndlela leyi u ri tlangelaka ha yona gandzelo ra nkutsulo ra Yesu. Ku yingiserisisa nkulumo ya kona swi nga ha ku susumetela ku kombisa vaakelani va wena rirhandzu hi ku va byela leswi u swi dyondzeke malunghana ni rirhandzu ra Yehovha ni xikongomelo xa yena lexikulu malunghana ni vanhu. (Mat. 22:34-40) Tiyimisele ku va kona eXilalelweni xa Hosi.
^ ndzim. 1 Eka Vaheveru, siku a ri sungula loko dyambu ri pela kutani ri ya hela hi siku leri landzelaka loko dyambu ri pela.


text:
XIHONDZO XO RINDZA OCTOBER 2013
Bibele Yi Tamele Rungula Rihi?
Bibele yi hi byela leswaku hi tise ku yini laha ni ndlela leyi Xikwembu xi tiyimiseleke ku kutsula vanhu ha yona hi ku tirhisa Mesiya.
Ha Yini Bibele Yi Fanele Yi Ku Tsakisa?
Bibele a hi buku leyi vulavulaka hi Xikwembu ntsena kambe i buku leyi humaka eka Xikwembu. U nga dyondza yini eka yona?
Hi Tise Ku Yini Laha?
Hi marito ma nga ri mangani, Genesa, ku nga buku yo sungula ya Bibele yi hlamusela masungulo ya vuako. Hi swihi swin’wana leswi hi nga swi dyondzaka eka Genesa?
Xikwembu Xi Tiyimisele Ku Kutsula Vanhu
Xana Mesiya u katseka njhani eka xitshembiso lexi Xikwembu xi xi endleke eka Abrahama? Hlaya ndlela leyi ha yona Xikwembu xi nga ta ponisa vanhu eka vuvabyi, ku xaniseka ni rifu.
“Hi Kume Mesiya”!
Vanhu vo tala va tshemba leswaku Yesu a ta va Mesiya loyi a tshembisiweke. Van’wana a va nga tshembi. Kambisisa leswi Bibele yi swi vulaka.
Mahungu Lamanene Eka Vanhu Hinkwavo
Xana rungula ra Xikwembu leri kumekaka eBibeleni ri nga ku vuyerisa njhani namuntlha ni le nkarhini lowu taka?
Ku Ya Emahlweni Ni Vutomi Endzhaku Ka Loko U Dlaye Vukati
Hinkwavo lava dlayeke vukati va kuma leswaku vutomi endzhaku ka sweswo bya tika ku tlula leswi a va byi languterise xiswona. Ndzayo ya Bibele leyi twisisekaka yi nga ku pfuna leswaku u langutana na swona hi ndlela leyi humelelaka.
‘Yehovha U Mi Rivalele Hi Ku Ntshunxeka’
Xikwembu xi rivalela vadyohi lava hundzukaka hi ku ntshunxeka. Xana sweswo swi hi susumetela leswaku hi va khoma njhani van’wana? Ha yini ku rivalela swi ri swa nkoka?
“Vanhu Vo Tala A Va Ndzi Venga”
Hlaya ndlela leyi Bibele yi pfuneke wanuna loyi a ri ni madzolonga a va la rhuleke.
Xana Muhlovo Wu Ku Khumba Njhani?
Mihlovo yi nga khumba mintlhaveko ya vanhu. Xiya mihlovo yinharhu ni ndlela leyi yi nga ku khumbaka ha yona.
Tinhlamulo Ta Swivutiso Swa Bibele
Xana hi wihi ntshembo hi lava feke? Xana va ta tlhela va hanya?
Swin'wana Leswi Nga Kona Eka Website Leyi
Ha Yini Timbhoni Ta Yehovha Ti Nghena Hi Yindlu Ni Yindlu?
Kuma leswi Yesu a byeleke valandzeri vakwe vo sungula leswaku va swi endla.